Document ID: 32015R0262

REGOLAMENT TA' IMPLIMENTAZZJONI TAL-KUMMISSJONI (UE) 2015/262
tas-17 ta' Frar 2015
li jistabbilixxi regoli skont id-Direttivi tal-Kunsill 90/427/KEE u 2009/156/KE fir-rigward tal-metodi għall-identifikazzjoni tal-equidae (Regolament dwar il-Passaport Ekwin)
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 90/427/KEE tas-26 ta' Ġunju 1990 dwar il-kundizzjonijiet żootekniċi u ġenealoġiċi li jirregolaw kummerċ intra-Komunitarju fl-equidae (1), u partikolarment l-Artikolu 4(2)(c) u (d), it-tieni inċiż tal-Artikolu 6(2) u l-ewwel subparagrafu tal-Artikolu 8(1) tagħha,
Wara li kkunsidrat id-Direttiva tal-Kunsill 2009/156/KE tat-30 ta' Novembru 2009 dwar il-kundizzjonijiet tas-saħħa tal-annimali li jirregolaw il-moviment u l-importazzjoni minn pajjiżi terzi ta' ekwidi (2), u b'mod partikolari l-Artikolu 4(4) tagħha,
Billi:
(1)
Id-Direttiva 90/427/KEE dwar il-kondizzjonijiet żootekniċi li jirregolaw kummerċ intra-Unjoni f'equidae. Dan jitlob lill-Istati Membri li jiżguraw li l-equidae rreġistrati li jinġarru huma akkumpanjati minn dokument tal-identifikazzjoni maħruġ minn organizzazzjonijiet ta' tnissil jew assoċjazzjonijiet ta' nissiela approvati msemmija f'dik id-Direttiva.
(2)
Id-Direttiva 2009/156/KE tistabbilixxi l-kundizzjonijiet tas-saħħa tal-annimali li jirregolaw il-moviment u l-importazzjoni minn pajjiżi terzi ta' ekwidi; Din tipprovdi li l-equidae rreġistrati għandhom jiġu identifikati permezz ta' dokument ta' identifikazzjoni maħruġa skont id-Direttiva 90/427/KEE jew b'assoċazzjoni internazzjonali jew organizzazzjoni li tamministra ż-żwiemel għal kompetizzjoni jew tiġrija. L-equidae għat-trobbija u l-produzzjoni għandhom jiġu identifikati permezz ta' metodu stabbilit mill-Kummissjoni.
(3)
Ir-Regolament tal-Kummissjoni (KE) Nru 504/2008 (3), li japplika mill-1 ta' Lulju 2009, jistabbilixxi r-regoli dwar l-identifikazzjoni ta' equidae mwielda jew importati fl-Unjoni, u jistabbilixxi dokument ta' identifikazzjoni (passaport ekwin) għall-equidae li huwa dokument bi skop multifunzjonali li jservi s-saħħa tal-annimali u dik pubblika kif ukoll il-ħtiġijiet żootekniċi u sport ekwestri. B'enfasi fuq id-dokument ta' identifikazzjoni bħala element kostituttiv tas-sistema ta' identifikazzjoni ekwina, dak ir-Regolament jipprevedi biss l-għażla li jinkorpora l-informazzjoni li tinsab fil-bażijiet ta' dejta ta' bosta korpi emittenti f'bażi ta' dejta ċentrali jew il-bażijiet ta' dejta tagħhom f'netwerk ma' dik il-bażi ta' dejta ċentrali.
(4)
L-Istati Membri ltaqgħu ma' diffikultajiet biex jimplimentaw il-miżuri previsti fir-Regolament (KE) Nru 504/2008. Dawn id-diffikultajiet prinċipalment jikkonċernaw il-metodu ta' identifikazzjoni ta' equidae permezz tad-dokument ta' identifikazzjoni.
(5)
L-investigazzjonijiet imwettqa mill-Istati Membri żvelaw li d-dokument ta' identifikazzjoni huwa l-mira ta' frodi sinifikanti. Ir-riskju ewlieni jirrappreżenta l-introduzzjoni mill-ġdid illegali fil-katina tal-ikel ta' equidae li qabel ġew esklużi mill-qatla għall-konsum uman u ttrattati bi prodotti mediċinali li mhumiex awtorizzati għall-annimali li jipproduċu l-ikel. Wara l-adozzjoni tad-Deċiżjoni tal-Kummissjoni 2000/68/KE (4), eluf ta' equidae ġew esklużi b'mod irriversibbli mill-qatla għall-konsum uman. In-nuqqas ta' alternattivi għaż-żamma tal-equidae inutilizzabbli u mhux mixtieqa tul ħajjithom, li ġew esklużi mill-qatla għall-konsum uman, wassal għal negliġenza u abbandun b'konsegwenzi serji għas-saħħa u t-trattament xieraq tal-annimali. Din is-sitwazzjoni ġiet iggravata mis-sitwazzjoni ekonomika attwali, li f'ħafna każijiet twassal biex l-equidae, fit-tmiem tal-ħajja produttiva tagħhom, ma jibqgħux affordabbli. F'ċerti Stati Membri, il-problemi laħqu proporzjonijiet tali li l-awtoritajiet kompetenti nedew programmi għall-qatla ta' equidae inutilizzabbli barra mill-katina alimentari.
(6)
Matul dawn l-aħħar snin, ragħa illeċitu ħareġ bħala fenomenu ġdid li jaffettwa s-sidien ta' art tal-mergħa, peress li legalment kienu saru indokraturi ta' equidae u b'mod mhux intenzjonat kisbu r-responsabbiltajiet skont ir-Regolament (KE) Nru 504/2008. Mhuwiex ċar jekk dawn l-equidae jistgħu wkoll ikunu rilevanti għall-applikazzjoni korretta tar-regoli tal-Unjoni f'żoni oħra.
(7)
Sar evidenti li t-tagħrif irreġistrat fil-bażi ta' dejta tal-korp emittenti fiż-żmien tal-ħruġ tad-dokument ta' identifikazzjoni malajr jiskadi. Għaldaqstant, huwa estremament diffiċli, jekk mhux kompletament imprattikabbli, għall-awtoritajiet kompetenti li jivverifikaw, fil-kuntest ta' ċertifikazzjoni jew verifika tal-identità, kemm jekk dokument ta' identifikazzjoni huwiex awtentiku u jekk l-informazzjoni li fih hijiex attwali u plawsibbli u jekk kienx soġġett għal bidliet frodulenti, primarjament relatati mal-istatus tal-annimali maħsuba għall-qatla, iżda wkoll sabiex jużaw il-kundizzjonijiet aktar favorevoli għas-saħħa u t-trattament xieraq tal-annimali għall-moviment ta' equidae rreġistrati.
(8)
Fil-biċċa l-kbira tal-Istati Membri l-bażijiet ta' dejta tal-korpi differenti li joħorġu l-passaporti mhumiex konnessi ma' xulxin, u għal raġunijiet legali u amministrattivi, korp uniku għall-ħruġ tal-passaporti ma jikkostitwixxix soluzzjoni faċilment disponibbli. Għaldaqstant, l-azjenda ta' bażi ta' dejta ċentrali hija meqjusa bħala l-aktar soluzzjoni effikaċi għall-iskambju u s-sinkronizzar tad-dejta bejn l-atturi differenti skont id-Direttivi 90/427/KEE u 2009/156/KE kemm ikun meħtieġ għall-ġestjoni ta' dokumenti ta' identifikazzjoni ta' equidae bl-għan li jipprovdu mhux biss garanziji tas-saħħa tal-annimali meħtieġa, iżda wkoll li jippermettu l-applikazzjoni ta' dawk id-dispożizzjonijiet fil-leġiżlazzjoni tal-Unjoni dwar it-trattament xieraq tal-annimali u s-saħħa pubblika li jkunu korretti u affidabbli fl-identifikazzjoni ta' equidae bħala prerekwiżit.
(9)
L-inkjesta mwettqa mill-Kummissjoni fil-kuntest ta' avvenimenti tal-laħam taż-żiemel tal-2013 uriet li 23 Stat Membru stabbilixxew bażi ta' dejta ċentrali, u żewġ Stati Membri għandhom bażi ta' dejta waħda għal equidae rreġistrati u equidae għat-tgħammir u l-produzzjoni rispettivament. It-tliet Stati Membri, li jirrappreżentaw madwar 20 % tal-6,7 miljun equidae fl-Unjoni, ma għandhom l-ebda bażi ta' dejta ċentralizzata.
(10)
Għaldaqstant huwa neċessarju li tiġi analizzata s-sistema tal-Unjoni għall-identifikazzjoni tal-equidae sabiex jiġi żgurat li huwa sikur iżda wkoll favorevoli għall-utent.
(11)
L-importazzjoni tal-equidae fit-territorji elenkati fl-Anness I tar-Regolament (KE) Nru 882/2004 tal-Parlament Ewropew u tal-Kunsill (5) huma soġġetti għall-kundizzjonijiet stabbiliti skont id-Direttiva 2009/156/KE u huma awtorizzati minn pajjiżi terzi elenkati fl-Anness tad-Deċiżjoni tal-Kummissjoni 2004/211/KE (6). Ġeneralment, madwar 4 000 equidae rreġistrati u equidae għat-tgħammir u l-produzzjoni jiġu introdotti kull sena fl-Unjoni skont il-kundizzjonijiet stipulati fid-Deċiżjoni tal-Kummissjoni 93/197/KEE (7).
(12)
Meta jiġu applikati l-proċeduri doganali stipulati fir-Regolament (UE) Nru 952/2013 tal-Parlament Ewropew u tal-Kunsill (8), huwa neċessarju li ssir ukoll referenza għar-Regolament tal-Kunsill (KEE) Nru 706/73 (9). Ir-Regolament (KEE) Nru 706/73 jistipula li mill-1 ta' Settembru 1973, ir-regoli tal-Unjoni jsiru applikabbli fiċ-Channel Islands u fil-Gżira ta' Man fil-qasam tal-leġiżlazzjoni veterinarja.
(13)
Id-Deċiżjoni tal-Kummissjoni 96/78/KEE (10) tistabbilixxi l-kriterji biex jitniżżlu u jiġu rreġistrati l-equidae fil-kotba li jkun fihom ir-razez taż-żwiemel għal skopijiet ta' tagħmir Fost affarijiet oħra, dik id-deċiżjoni tirrikjedi li biex jidħol fis-sezzjoni prinċipali ta' reġistru għaż-żwiemel tar-razza tat-tnissil tiegħu, l-annimal ekwin jiġi identifikat mis-saqajn bħala felu skont ir-regoli tar-reġistru għaż-żwiemel tar-razza, li għandu tal-inqas jeħtieġ ċertifikat ta' kopertura. Fl-interess tal-konsistenza tal-leġiżlazzjoni tal-Unjoni u l-faċilità tal-applikazzjoni tagħha, ir-regoli dwar id-dokument ta' identifikazzjoni ma għandhomx jikkompromettu l-applikazzjoni tar-regoli dwar l-identifikazzjoni tal-equidae għall-iskop ta' dħul firr-reġistri għaż-żwiemel tar-razza.
(14)
Il-metodi għall-identifikazzjoni tal-equidae stipulati f'dan ir-Regolament għandhom jikkonformaw ukoll mal-prinċipji stabbiliti mill-organizzazzjonijiet ta' tgħammir approvati skont id-Deċiżjoni tal-Kummissjoni 92/353/KEE (11). Skont dik id-Deċiżjoni, huwa f'idejn l-organizzazzjoni jew l-assoċjazzjoni li żżomm ir-reġistru għaż-żwiemel tar-razza tal-oriġini tar-razza biex tistabbilixxi l-prinċipji li jirregolaw l-identifikazzjoni tal-equidae u dwar it-tqassim tar-reġistru għaż-żwiemel tar-razza fi klassijiet u dwar il-linji ta' parentela mdaħħla fir-reġistru għaż-żwiemel tar-razza.
(15)
Sabiex jiżguraw il-kwalità għolja u ż-żamma ta' rekords għall-equidae kollha fl-Unjoni, l-Istati Membri għandhom jiżguraw li dawn is-sistemi tal-identifikazzjoni ta' equidae rreġistrati li ġew imdaħħla jew irreġistrati fir-reġistri għaż-żwiemel tar-razza stabbiliti li jintlaħqu minn organizzazzjoni tat-tnissil approvati jew rikonoxxuti jew assoċjazzjonijiet tat-tnissil, fir-rigward tal-ħruġ tad-dokumenti ta' identifikazzjoni, il-kundizzjonijiet stabbiliti għall-ħatra mill-awtorità kompetenti ta' korpi li joħorġu dokumenti ta' identifikazzjoni għal equidae għat-tgħammir u l-produzzjoni.
(16)
Id-definizzjoni ta' “equidae”, li taqa' strettament fil-kamp ta' applikazzjoni tal-punt (b) tal-Artikolu 2 tad-Direttiva 2009/156/KE, għandha tikkonforma mat-tassonomija użata fil-leġiżlazzjoni tal-Unjoni, bħall-appendiċijiet tar-Regolament tal-Kunsill (KEE) Nru 3626/82 (12) u r-Regolament tal-Kummissjoni (UE) Nru 206/2010 (13).
(17)
Billi d-definizzjoni ta' azjenda stabbilita fid-Direttiva tal-Kunsill 92/35/KEE (14) tinkludi r-riżervi naturali li l-equidae jgħixu fihom fil-libertà u għalhekk hija iktar wiesgħa minn dik stabbilita fid-Direttiva 2009/156/KE, huwa xieraq li d-definizzjoni ta' azjenda stabbilita f'dan ir-Regolament tkopri wkoll ir-riżervi naturali li l-equidae jgħixu fihom fil-libertà.
(18)
Is-superviżjoni veterinarja meħtieġa biex tipprovdi garanziji dwar il-kundizzjoni sanitarja tal-annimali fejn meħtieġa skont id-Direttiva 2009/156/KE tista' tiġi żgurata biss jekk l-azjenda kif iddefinita fid-Direttiva tiġi magħrufa mill-awtorità kompetenti. Ir-rekwiżiti simili jirriżultaw mill-applikazzjoni tal-Parti A tal-Kapitolu II tat-Taqsima I tal-Anness I tar-Regolament (KE) Nru 854/2004 (15) tal-Parlament Ewropew u l-Kunsill fir-rigward tal-equidae bħala annimali għall-produzzjoni tal-ikel. Madankollu, wara li kkunsidra l-frekwenza li biha l-equidae jiċċaqilqu, mhuwiex xieraq li tiġi stabbilita sistema li biha l-equidae għandhom jiġu traċċati f'ħin reali. Pjuttost, id-dettalji tal-identifikazzjoni għandhom ikunu għad-dispożizzjoni tal-awtorità kompetenti u għal dan l-għan il-preżenza ta' bażi ta' dejta ċentrali f'kull Stat Membru hija strumentali għall-ġestjoni tal-informazzjoni dwar l-equidae li jinżammu f'dak l-Istat Membru.
(19)
Il-leġiżlazzjoni tal-Unjoni tiddistingwi bejn il-proprjetarji u l-indokraturi tal-annimali. It-terminu “gwardjan” tal-annimali huwa ddefinita u użat fir-Regolament (KE) Nru 1760/2000 tal-Parlament Ewropew u tal-Kunsill (16). Min-naħa l-oħra, id-Direttiva 2009/156/KE tirreferi għas-sid jew għal dak responsabbli għat-tgħammir tal-annimali. Id-definizzjoni magħquda ta' sid u indokratur hija prevista fid-Direttiva 92/35/KEE. Skont il-leġiżlazzjoni tal-Unjoni u nazzjonali, is-sid tal-annimal ekwin mhuwiex neċessarjament il-persuna responsabbli għall-annimal ekwin, għalhekk jixraq li jiġi ċċarat li primarjament l-indokratur tal-annimal ekwin, li jista' jkun is-sid, għandu jkun responsabbli għall-identifikazzjoni tal-equidae skont dan ir-Regolament.
(20)
Skont il-leġiżlazzjoni fl-Istati Membri jew ir-rekwiżit ta' ċerti korpi emittenti, jeħtieġ li jitniżżel it-tagħrif dwar is-sid tal-annimal fid-dokument tal-identifikazzjoni u jitniżżel bħala konsegwenza fil-bażi ta' dejta miżmuma mill-korp emittenti. Barra minn hekk, dan it-tagħrif dwar is-sjieda u l-bidla tagħha, tista' tiġi pprovduta f'għamliet differenti ta' ċertifikati ta' sjieda jew kards ta' reġistrazzjoni, inkluża l-“carte d'immatriculation” imħaddma tajjeb f'xi Stat Membru.
(21)
Id-Direttiva tal-Kunsill 2008/73/KE (17) tistabbilixxi li l-Istati Membri jfasslu, u jżżommu aġġornati l-lista ta' stabbilimenti approvati fl-oqsma veterinarji u żootekniċi u jagħmluhom disponibbli għall-Istati Membri l-oħra u għall-pubbliku. Sabiex jiġi ffaċilitat l-aċċess mill-Istati Membri l-oħra u mill-pubbliku għal-listi ta' azjendai approvati, il-listi jiġu disponibbli b'mod elettroniku mill-Istati Membri permezz ta' paġni ta' tagħrif imqiegħda fuq l-Internet. Il-Kummissjoni trid tgħin lill-Istati Membri biex dawn il-listi jagħmluhom disponibbli lill-Istati Membri l-oħra u lill-pubbliku billi jingħata l-indirizz ta' websajt fuq l-Internet li turi l-ħoloq nazzjonali tal-paġni ta' tagħrif imqiegħda fuq l-Internet tal-Istati Membri.
(22)
Sabiex jiġi ffaċilitat l-iskambju ta' tagħrif b'mezzi elettroniċi bejn l-Istati Membri, u biex jiġu żgurati t-trasparenza u l-intelliġibilità, huwa importanti li l-listi jiġu ppreżentati b'mod uniformi mal-Unjoni kollha. Id-Deċiżjoni tal-Kummissjoni 2009/712/KE (18) għalhekk tistabbilixxi mudelli li juru l-listi msemmija hawn fuq dwar il-paġni ta' informazzjoni fuq l-Internet stabbiliti mill-Istati Membri.
(23)
Ir-Regolament (KE) Nru 504/2008 jipprevedi li l-equidae ma għandhomx jinżammu sakemm ma jiġux identifikati skont dak ir-Regolament. Il-Kummissjoni kellha twieġeb għal bosta lmenti dwar il-popolazzjonijiet taż-żwiemel domestiċi li jgħixu barra l-azjendi f'kundizzjonijiet li ma kinux kompatibbli ma' dawk deskritti bħala li jgħixu kważi fis-selvaġġ f'dak ir-Regolament. Għaldaqstant, jeħtieġ li jiġi ċċarat, li l-equidae li jgħixu fl-Unjoni jiġu identifikati u bħala t-tieni pass jipprevedu deroga meta dik il-kundizzjoni ma tistax tintlaħaq.
(24)
L-equidae li jgħixu fl-Unjoni għandhom jiġu identifikati permezz ta' dokument ta' identifikazzjoni permanenti li jipprovdi deskrizzjoni narrattiva u dijagrammatika tal-annimal equidae u jirreġistra marki individwali ta' dak l-annimal għall-għan ta' verifika tal-identità. Dawn il-marki jistgħu jintirtu, bħal aktar minn tliet ċrieki, qastan, marki tal-kulur, difetti rari ta' pigment fl-għajnejn, għafsiet speċifiċi tal-muskolu, iżda wkoll b'ħafna dettall tal-iris jew ir-retina, il-marki ġenetiċi speċifiċi (profil tad-DNA) jew dawk miksuba, bħad-dipigmentazzjoni u l-marki ta' feriti mis-sarġ, inklużi dawk mill-kastrazzjoni taż-żwiemel tal-għalla, jew mill-marka.
(25)
Id-dokumenti ta' identifikazzjoni ma għandhomx jinħarġu sakemm ma jkunux kompluti bid-dettalji ta' identifikazzjoni meħtieġa li għandhom jiġu rreġistrati fid-bażi ta' dejta tal-korp emittenti skont dan ir-Regolament.
(26)
Barra minn hekk, iċ-ċertifikat tal-oriġini, stabbilit fid-Direttiva 90/427/KEE, li jrid jiġi inkorporat fid-dokument ta' identifikazzjoni, għandu jsemmi l-informazzjoni kollha neċessarja biex jiġi żgurat li l-equidae li jiġu mċaqilqa bejn ir-reġistri differenti għaż-żwiemel tar-razza jidħlu fil-klassi tar-reġistru għaż-żwiemel tar-razza li jintlaħqu l-kriterji tiegħu.
(27)
Skont id-Deċiżjoni tal-Kummissjoni 96/510/KE (19), iċ-ċertifikat tar-razza u żootekniku għall-equidae rreġistrati jridu jsiru skont id-dokument ta' identifikazzjoni kif stipulat fid-Deċiżjoni tal-Kummissjoni 93/623/KEE (20). Billi d-deċiżjonijiet 93/623/KE u 2000/68/KE ġew imħassra bir-Regolament (KE) Nru 504/2008, huwa ta' bżonn li jiġi ċċarat li kull referenza għal dawk id-Deċiżjonijiet tinftiehem bħala referenza għal dan ir-Regolament.
(28)
Il-korpi li joħorġu dokumenti ta' identifikazzjoni għal equidae rreġistrati jridu jkunu organizzazzjonijiet jew assoċjazzjonijiet li jżommu jew jistabbilixxu r-reġistri għaż-żwiemel tar-razza tal-equidae rreġistrati li huma approvati jew rikonoxxuti uffiċjalment mill-awtorità kompetenti ta' Stat Membru skont id-Deċiżjoni 92/353/KEE, jew minn aġenzija uffiċjali tal-Istat Membru li tamministra r-reġistru għaż-żwiemel tar-razza li fih l-annimal ekwin jiddaħħal jew jiġi rreġistrat għal skopijiet ta' tgħammir skont id-Deċiżjoni 96/78/KE. Barra minn hekk, il-fergħat nazzjonali ta' organizzazzjonijiet jew assoċjazzjonijiet internazzjonali, li jamministraw iż-żwiemel għal kompetizzjoni jew tlielaq u jkollhom il-kwartieri tagħhom fi Stat Membru għandhom ikunu kapaċi wkoll jaġixxu bħala korp li joħroġ dokumenti ta' identifikazzjoni għal żwiemel irreġistrati.
(29)
L-Istati Membri jridu jingħataw aktar diskrezzjoni fir-rigward tal-korpi li joħorġu dokumenti ta' identifikazzjoni għal equidae ta' tgħammir u produzzjoni. Għandu jkun possibbli li dawk id-dokumenti ta' identifikazzjoni jinħarġu minn awtorità kompetenti għall-azjenda fejn jinżamm l-annimal ekwin fiż-żmien tal-identifikazzjoni tiegħu jew miżmum mill-korp emittenti nominat u sorveljat mill-awtorità kompetenti.
(30)
L-awtorità kompetenti responsabbli għall-approvazzjoni jew ir-rikonoxximent ta' organizzazzjonijiet jew assoċjazzjonijiet jistabbilixxu r-reġistri għaż-żwiemel tar-razza skont l-Anness tad-Deċiżjoni 92/353/KEE għandhom jikkooperaw mal-awtorità kompetenti msemmija fir-Regolament (KE) Nru 882/2004 biex jiġi żgurat, li fejn hemm bżonn permezz ta' kooperazzjoni bejn il-fruntieri, jinħarġu dokumenti ta' identifikazzjoni għall-equidae u jintużaw skont dan ir-Regolament.
(31)
Billi l-equidae kollha mwielda jew importati fl-Unjoni jiġu ddefiniti skont dan ir-Regolament permezz ta' dokument ta' identifikazzjoni wieħed maħruġ għal ħajjithom, hemm bżonn ta' dispożizzjonijiet speċjali f'każijiet li l-istatus tal-annimal bħala “equidae tat-tgħammir u l-produzzjoni” jinbidel f'“equidae rreġistrat” skont id-Direttiva 2009/156/KE. Minħabba l-konsegwenzi mifruxa ta' din il-bidla għall-moviment, il-kummerċ u l-importazzjoni lejn l-Unjoni ta' equidae minn pajjiżi terzi fir-rigward tar-regoli tas-saħħa tal-annimali stabbiliti fid-Direttiva 2009/156/KE, iżda wkoll fir-rigward tar-regoli tat-trattament xieraq tal-annimali li jirregolaw dawn il-movimenti skont ir-Regolament tal-Kunsill (KE) Nru 1/2005 (21), huwa neċessarju għall-awtorità kompetenti li jkollhom punt wieħed ta' aċċess, jiġifieri bażi ta' dejta ċentrali, biex jivverifikaw id-dettalji ta' identifikazzjoni ta' equidae meħtieġa għaċ-ċertifikazzjoni jew għall-kontrolli uffiċjali.
(32)
L-Istati Membri jkunu jistgħu jistabbilixxu reġimi speċifiċi għall-identifikazzjoni ta' equidae li jgħixu f'kundizzjonijiet selvaġġi jew kważi fis-selvaġġ f'żoni jew territorji ddefiniti, inklużi riservi naturali, minħabba l-konsistenza mad-definizzjoni tal-azjenda stabbilita fid-Direttiva 92/35/KEE. Madankollu, kull deroga bħal din minn obbligu ġenerali biex jiġu ddenfiniti l-equidae għandha tingħata biss meta dawk il-popolazzjonijiet iddefiniti ta' equidae li jgħixu f'kundizzjonijiet selvaġġi jew kważi fis-selvaġġ jiġu effettivament separati minn equidae f'kull forma ta' użu domestiku u jibqgħu mhux biss barra l-kontroll uman għas-sopravvivenza u r-riproduzzjoni tagħhom, iżda wkoll barra mill-kamp ta' applikazzjoni tad-Direttiva tal-Kunsill98/58/KE (22) li ma japplikax għal annimali li jgħixu fis-selvaġġ.
(33)
Fuq kollox, sabiex tiġi vverifikata l-identità ta' annimal ekwin, id-dokument tal-identifikazzjoni għandu jkun fih deskrizzjoni ta' kwalità għolja tal-annimal equidae li jikkonsisti f'narrattiva li tiddeskrivi l-annimal ekwin u l-marki tiegħu, u dijagramma b'deskrizzjoni dettaljata li turi l-marki individwali u distintivi tal-annimal ekwin.
(34)
Sabiex jiġi żgurat li l-equidae jiġu deskritti b'mod korrett f'dokument ta' identifikazzjoni li jakkumpanjahom, l-korpi emittenti jistinkaw biex isegwu l-aħjar prattiki u jħarrġu l-persunal inkarigat mid-deskrizzjoni tal-annimali, pereżempju billi jsegwi l-linji gwida pprovduti mill-Fédération Équestre Internationale (23) u l-Weatherbys (24).
(35)
Il-marki ta' annimal ekwin u l-mezzi ta' identifikazzjoni li japplikaw għalih li flimkien huma użati għall-iskop ta' verifika tal-identità mhux biss għandhom jistabbilixxu rabta inekwivokabbli bejn l-annimal ekwin u d-dokument ta' identifikazzjoni, iżda juru wkoll li dan l-annimal ekwin għadda minn proċess ta' identifikazzjoni skont dan ir-Regolament sabiex ma jinħariġx aktar minn dokument ta' identifikazzjoni wieħed għal annimal wieħed. L-identifikaturi elettroniċi (“transponders”) għall-equidae diġà qegħdin jiġu użati b'mod mifrux fil-livell internazzjonali. It-teknoloġija għandha tiġi użata biex tiżgura rabta mill-qrib bejn annimal ekwin u d-dokument ta' identifikazzjoni tiegħu għalkemm isiru dispożizzjonijiet għal metodi alternattivi użati għall-verifika tal-identità tal-annimal bil-kundizzjoni li dawk il-metodi alternattivi jwasslu għal garanziji ekwivalenti biex id-dokument ta' identifikazzjoni ma jinħariġx iktar minn darba.
(36)
It-transponders użati għall-immarkar ta' equidae u l-apparati tal-qari li juru l-kodiċi integrati fit-transponder jikkonformaw mal-istandards miftiehma b'mod internazzjonali. Dawk l-istandards jipprevedu żewġ sistemi differenti biex tiġi żgurata l-uniċità tal-kodiċi tat-transponder. Il-biċċa l-kbira tal-Istati Membri implimentaw ir-Regolament (KE) Nru 504/2008 b'tali mod li użaw il-kodiċi tal-pajjiż alfanumeriku bi tliet ċifri u li amministraw it-tqassim tat-transponders permezz tal-awtoritajiet kompetenti tagħhom.
(37)
Dik is-sistema li tiżgura l-uniċità tal-kodiċi tat-transponder trid tiġi integrata fit-tfassil tal-bażijiet tad-dejta miżmuma minn korpi emittenti u l-bażi ta' dejta ċentrali li timplimenta mingħajr ma jiġu kompromessi l-kummerċ u l-importazzjonijiet fl-Unjoni ta' equidae karatterizzati minn transponder li juri l-kodiċi alfanumerika ta' disinn differenti.
(38)
Id-Direttiva tal-Kunsill 90/425/KEE (25) tipprovdi għall-iċċekjar veterinarju li jrid jitwettaq fuq ċerti annimali u prodotti fil-post tad-destinazzjoni tagħhom. B'mod partikolari, dan jistipula li d-destinatarji li jidhru fiċ-ċertifikat jew fid-dokument provdut f'dik id-Direttiva għandhom, fuq talba tal-awtorità kompetenti tal-Istat Membru tad-destinazzjoni u safejn huwa meħtieġ biex jitwettqu dawk il-verifiki, jirrapportaw bil-quddiem il-wasla tal-annimali u l-prodotti minn Stat Membru ieħor u b'mod partikolari, in-natura tal-konsenja u d-data tal-wasla antiċipata. Dik in-notifikazzjoni mhix meħtieġa għaż-żwiemel irreġistrati li jkollhom dokument ta' identifikazzjoni previst fid-Direttiva 90/427/KEE.
(39)
Filwaqt li l-equidae dejjem jiġu akkumpanjati mid-dokumenti ta' identifikazzjoni tagħhom skont il-leġiżlazzjoni tal-Unjoni attwali, għandu jkun hemm dispożizzjoni għal deroga minn dak ir-rekwiżit meta dan ma jkunx possibbli jew prattiku bil-ħsieb li d-dokument ta' identifikazzjoni jinżamm tul il-ħajja kollha tal-annimal ekwin jew fejn dan id-dokument ma jkunx inħareġ f'każ li l-annimal jinqatel qabel ma jilħaq l-età massima rikjesta għall-identifikazzjoni.
(40)
L-Istati Membri għandhom ikunu jistgħu jipperemttu wkoll dokument issimplifikat ta' identifikazzjoni biex jintuża għal equidae li jiġu mċaqilqa fit-territorju tagħhom. Il-kards tal-plastik b'ċippijiet integrati tal-kompjuter (“smart cards”) ġew introdotti bħala mekkaniżmi għall-ħażna tad-dejtaf'diversi żoni. Għandu jkun possibli li dawn l-ismart cards jinħarġu bħala alternattiva flimkien mad-dokument ta' identifikazzjoni u li jintużaw f'ċerti kundizzjonijiet minflok fid-dokument ta' identifikazzjoni li jakkumpanja l-equidae rregistrati jew l-equidae għat-tnissil u l-produzzjoni waqt li jiċċaqilqu fi Stat Membru.
(41)
Jeħtieġ ukoll li jiġu stipulati każijiet meta d-dokument ta' identifikazzjoni oriġinali maħruġ skont dan ir-Regolament għat-tul ta' ħajja ta' annimal ekwin jintilef, u ma jibqax iktar jinqara jew ikun fih informazzjoni żbaljata li ma jirriżultawx minn prattiki illegali. Dawn id-dispożizzjonijiet kemm jista' jkun jeskludu l-pussess illegali ta' iktar minn dokument ta' identifikazzjoni wieħed sabiex jiġi deskritt b'mod korrett l-istat tal-annimal ekwin maħsub għall-qatla għall-konsum mill-bniedem. Fejn tkun disponibbli informazzjoni biżżejjed u verifikabbli, jinħareġ dokument ta' identifikazzjoni duplikat li jiġi mmarkat bħala tali, u li jeskludi l-annimal ekwin b'mod ġenerali mill-qatla għall-konsum mill-bniedem. F'każijiet oħra, jinħareġ dokument ta' identifikazzjoni sostitut, li jimmarka wkoll bħala tali, u li jeskludi l-annimal ekwin mill-qatla għall-konsum uman, li barra minn hekk għandu jiddefinixxi l-annimal bħala annaimal ekwin għat-tgħammir u l-produzzjoni.
(42)
Dawk il-proċeduri japplikaw ukoll għal equidae li huma ppreżentati għal identifikazzjoni wara l-iskadenza stabbilita għall-ewwel identifikazzjoni minħabba prattiki frodulenti u l-intenzjoni li jinkiseb dokument ta' identifikazzjoni addizzjonali ma jistgħux jiġu esklużi.
(43)
F'ċerti każijiet, meta l-equidae jiġu mdaħħla jew reġistrati għad-dħul f'reġistru għaż-żwiemel tar-razza miżmuma minn organizzazzjonijiet għat-tnissil f'pajjiżi terzi, huma meħtieġa dispożizzjonijiet speċifiċi li jippermettu l-annimal ekwin li jżomm ir-reġistrazzjoni tiegħu f'dak ir-reġistru għaż-żwiemel tar-razza u li fl-istess waqt biex jiżgura l-esklużjoni tiegħu fil-katina tal-ikel permezz ta' entrati adattati f'dak id-dokument ta' identifikazzjoni.
(44)
Skont id-Direttiva 2009/156/KE, id-dokument ta' identifikazzjoni huwa strument biex jirrestrinġi l-moviment tal-equidae f'każ ta' tifqigħa ta' marda li għandha tiġi notifikata b'mod obbligatorju fl-azjenda fejn jinżammu jew jitrabbew. Għaldaqstant huwa ta' bżonn li jsiru provvedimenti għas-sospensjoni tal-validità ta' dak id-dokument ta' identifikazzjoni għal raġunijiet ta' moviment fil-każ ta' tifqigħa ta' ċerti mard permezz ta' annotazzjoni xierqa fid-dokument ta' identifikazzjoni.
(45)
Barra minn hekk, id-Direttiva 2009/156/KE teħtieġ li meta jħallu l-azjenda tagħhom l-equidae rreġistrati jiġu ddefiniti permezz ta' dokument ta' identifikazzjoni, li jrid jiċċertifika b'mod partikolari li l-equidae ma jiġux minn azjenda li kienet soġġetta għal ċerti ordnijiet ta' projbizzjoni. Għaldaqstant huwa xieraq li s-Sezzjoni dedikata fil-mudell tad-dokument ta' identifikazzjoni tkun obbligatorja għall-equidae kollha u li tiġi fformulata mill-ġdid skont dan.
(46)
Mal-mewt tal-equidae mhux bi qatla f'biċċerija, id-dokument ta' identifikazzjoni jekk jiġi mal-karkassa skont il-leġiżlazzjoni nazzjonali mill-entità, għandu jingħata lura lill-korp emittenti mill-awtorità li tkun qed tissorvelja l-ipproċessar tal-annimal mejjet skont ir-Regolament (KE) Nru 1069/2009 tal-Parlament Ewropew u tal-Kunsill (26) jew il-kremazzjoni f'inċineraturi ta' kapaċità baxxa msemmija fil-Kapitolu III tal-Anness III tar-Regolament tal-Kummissjoni (UE) Nru142/2011 (27), u għandu jiġi żgurat li t-transponder, jew kull metodu alternattiv użat biex jivverifika l-identità tal-equidae, ma jiġux irriċiklati.
(47)
Sabiex it-transponders ma jidħlux fil-katina alimentari, il-laħam minn annimali ekwini li ma setax jitneħħielhom it-transponder waqt il-qatla jiġu ddikjarati bħala mhux tajbin għall-konsum mill-bniedem skont il-Kapitolu V tat-Taqsima II tal-Anness I tar-Regolament (KE) Nru 854/2004. Sabiex titħaffef il-lokazzjoni tat-transponders impjantati, il-post ta' impjantazzjoni għandu jiġi standardizzat u rreġistrat fid-dokumenti tal-identifikazzjoni.
(48)
Skont ir-Regolament (KE) Nru 178/2002 tal-Parlament Ewropew u tal-Kunsill (28), l-annimali ħajjin imħejjija għat-tqegħid fis-suq għall-konsum mill-bniedem jiġu ddefiniti bħala ikel. Dak ir-Regolament jipprevedi responsabilitajiet estensivi tal-operaturi fin-negozju tal-ikel matul l-istadji kollha tal-produzzjoni tal-ikel, inkluża t-traċċabilità tal-annimali għall-produzzjoni tal-ikel.
(49)
L-equidae tat-tnissil u l-produzzjoni, kif ukoll equidae rreġistrati, jistgħu jsiru, f'ċertu stadju ta' ħajjithom, equidae għall-qatla, kif iddefinit fid-Direttiva 2009/156/KE. Il-laħam tas-solipedi, sinonimi għall-equidae, huwa ddefinit fil-Punt 1 tal-Anness I tar-Regolament (KE) Nru 853/2004 tal-Parlament Ewropew u tal-Kunsill (29), li jistabbilixxi ċerti regoli speċifiċi ta' iġjene għall-ikel li joriġina mill-annimali.
(50)
Wara li l-arranġamenti tranżitorji għall-implimentazzjoni tar-Regolamenti (KE) Nru 853/2004, (KE) Nru 854/2004 u (KE) Nru 882/2004 għaddew skont ir-Regolament tal-Kummissjoni (KE) Nru 2076/2005 (30), ir-rekwiżiti ta' informazzjoni tal-katina alimentari għal equidae ġew implimentati mill-1 ta' Jannar 2010.
(51)
Ir-Regolament (KE) Nru 853/2004 jipprevedi li l-operatur tal-biċċerija jirċievi, jiċċekkja u jaġixxi skont l-informazzjoni tal-katina alimentari li tagħti dettalji dwar l-oriġini, l-istorja u l-ġestjoni ta' annimali maħsuba għall-produzzjoni tal-ikel. L-awtorità kompetenti tista' tippermetti li l-informazzjoni marbuta mal-katina alimentari dwar is-solipedi domestiċi tintbagħat lill-biċċerija fl-istess ħin li jintbagħtu l-annimali, minflok tintbagħat qabel. Id-dokument ta' identifikazzjoni li jakkumpanja l-equidae għall-qatla għalhekk jiġi parti minn dik l-informazzjoni tal-katina alimentari.
(52)
Ir-Regolament (KE) Nru 854/2004, jipprevedi li l-veterinarju uffiċjali jivverifika l-konformità mad-dmir tal-operatur tan-negozju tal-ikel li jiżgura li l-annimali aċċettati għall-qatla għall-konsum mill-bniedem jiġu identifikati b'mod xieraq.
(53)
Ir-Regolament (KE) Nru 853/2004 jipprevedi li l-operaturi tan-negozju tal-ikel għandhom jiċċekkjaw il-passaporti li jakkumpanjaw lis-solipedi domestiċi biex jiżguraw li l-annimal ikun maħsub għall-qatla għall-konsum mill-bniedem u jekk jaċċettaw l-annimal għall-qatla, jagħtu l-passaport lill-veterinarju uffiċjali.
(54)
Fid-dawl tas-sitwazzjoni speċifika tal-equidae li twieldu bħala annimali ta' speċi li jipproduċu l-ikel iżda li mhux fil-każijiet kollha mrobbija fuq kollox għal dak l-iskop u fil-maġġoranza tal-każijiet ta' ħajjithom ma jinżammux mill-operaturi tan-negozju tal-ikel kif iddefinit fil-punt 3 tal-Artikolu 3 tar-Regolament (KE) Nru 178/2002, huwa meħtieġ li tiġi pprovduta proċedura li tiżgura konnessjoni bla problemi mill-kontrolli dwar id-dokument ta' identifikazzjoni għal raġunijiet ta' saħħa pubblika għall-ġestjoni ta' dak id-dokument skont id-Direttiva 2009/156/KE. Għaldaqstant, il-bażi tad-dejta ċentrali f'kull Stat Membru hija strumentali sabiex tivverifika ċerti dettalji tad-dokument ta' identifikazzjoni qabel ma tittieħed deċiżjoni li taċċetta dak l-annimal maħsub għall-qatla għall-konsum mill-bniedem. Fil-każ meta l-informazzjoni fir-rigward tal-esklużjoni mill-qatla għall-konsum uman fit-Taqsima II tad-dokument ta' identifikazzjoni ma taqbilx mal-informazzjoni rreġistrata fil-bażi tad-dejta ċentrali, l-informazzjoni li tinsab f'waħda minnhom li twassal għall-esklużjoni tal-annimal equidae mill-qatla għall-konsum uman għandu jieħu preċedenza.
(55)
Id-Direttiva tal-Kunsill 96/22/KE (31) tapplika għal annimali tar-razzett, inklużi s-solipedi domestiċi, kif ukoll annimali selvaġġi ta' dawk l-ispeċi li trabbew f'azjenda. L-Artikolu 7 ta' dik id-Direttiva jippermetti l-kummerċ f'equidae rreġistrati li ngħataw prodotti mediċinali veterinarji li fihom trenbolone tal-allil jew il-beta-agonisti għal skopijiet żootekniċi biex isiru qabel it-tmiem tal-perjodu ta' irtirar, sakemm il-kondizzjonijiet li jirregolaw l-amministrazzjoni jiġu sodisfatti u li t-tip u d-data tat-trattament jidħlu fiċ-ċertifikat jew fil-passaport li jakkumpanja dawn l-annimali.
(56)
Il-punt (b) tal-Artikolu 2 tar-Regolament (KE) Nru 470/2009 tal-Parlament Ewropew u tal-Kunsill (32) jiddefinixxi l-annimali li jipproduċu l-ikel bħala “annimali mrobbija, imkabbra, miżmuma, maqtula jew maħsudin għall-iskop li jipproduċu l-ikel”. L-Artikolu 16 ta' dak ir-Regolament jipprovdi li huma biss is-sustanzi farmakoloġikament attivi u li jiġu kklassifikati skont l-Artikolu 14(2)(a), (b) jew (c) ta' dak ir-Regolament li jistgħu jiġu amministrati lill-annimali li jipproduċu l-ikel fi ħdan l-Unjoni bil-kundizzjoni li dan isir f'konformità mad-Direttiva 2001/82/KE tal-Parlament Ewropew u tal-Kunsill (33).
(57)
L-Artikolu 6 tad-Direttiva 2001/82/KE jipprovdi li prodott mediċinali veterinarju ma jistax ikun suġġett għall-awtorizzazzjoni tas-suq bl-iskop li tiġi amministrata speċi waħda jew iżjed ta' produzzjoni tal-ikel sakemm is-sustanzi farmakoloġikament attivi li fiha jiġu inklużi fl-Anness I, II jew III tar-Regolament (KEE) Nru 2377/90. Ir-regoli stipulati f'dawk l-Annessi issa jinsabu stipulati fir-Regolament tal-Kummissjoni (UE) Nru 37/2010 (34). Madankollu, permezz ta' deroga, il-prodott mediċinali veterinarju li fih sustanzi farmakoloġikament attivi li mhumiex inklużi fl-Anness I, II jew III tar-Regolament (KEE) Nru 2377/90 jista' jiġi awtorizzat għal annimali partikolari fil-familja tal-equidae li ġew iddikjarati, skont il-leġiżlazzjoni tal-Unjoni dwar is-saħħa tal-annimali li mhumiex maħsuba għall-qatla għall-konsum mill-bniedem. Dawn il-prodotti mediċinali veterinarji ma jinkludu l-ebda sustanzi attivi li jidhru fl-Anness IV tar-Regolament (KEE) Nru 2377/90 u lanqas mhuma maħsuba għat-trattament ta' kondizzjonijiet, kif jidher fis-Sommarju awtorizzat tal-Karatteristiċi tal-Prodott, li għalihom prodott mediċinali veterinarju huwa awtorizzat għall-annimali tal-familja tal-equidae. Konsegwentement, għandhom isiru disposizzjonijiet biex l-annimal ekwin jista' jiġi eskluż mill-qatla għall-konsum mill-bniedem skont id-diskrezzjoni tas-sid tal-annimal.
(58)
L-Artikolu 10(2) u (3) tad-Direttiva 2001/82/KE jipprovdi għal derogi speċifiċi għall-equidae mill-Artikolu 11 ta' dik id-Direttiva, dwar it-trattament ta' annimali għall-produzzjoni tal-ikel bi prodotti mediċinali li għandhom limitu massimu stabbilit ta' residwi għal speċi li mhijiexx l-ispeċi fil-mira jew li huma awtorizzati għal kundizzjoni differenti, bil-kundizzjoni li dawk l-equidae jiġu identifikati skont il-leġiżlazzjoni tal-Unjoni u jiġu mmarkati speċifikament fid-dokument ta' identifikazzjoni tagħhom bħala mhux maħsuba għall-qatla għall-konsum mill-bniedem jew bħala maħsuba għall-qatla għall-konsum mill-bniedem wara perjodu ta' rtirar ta' għallinqas sitt xhur wara li jkunu ġew ittrattati bis-sustanzi elenkati fir-Regolament tal-Kummissjoni (KE) Nru 1950/2006 (35).
(59)
Skont id-Direttiva 2001/82/KE, l-Istati Membri għandhom jiżguraw li s-sidien jew il-gwardjani ta' annimali li jipproduċu l-ikel jistgħu juru prova tax-xiri, pussess u somministrazzjoni ta' prodotti mediċinali veterinarji lil dawn l-annimali għal ħames snin mis-somministrazzjoni, inkluż meta l-annimal jiġi maqtul matul il-perjodu ta' ħames snin. Għaldaqstant, huwa ta' bżonn li l-applikazzjoni ta' dik il-leġiżlazzjoni li l-qatla ta' annimal ekwin għandu minnufih jiddaħħal fil-bażi tad-dejta ċentrali tal-Istat Membru fejn tinsab l-azjenda tal-annimal.
(60)
Sabiex jinżamm kontroll fuq il-ħruġ tad-dokumenti ta' identifikazzjoni, għandha tinżamm ġabra minima ta' informazzjoni relevanti marbuta mal-ħruġ ta' dawn id-dokumenti fil-bażi tad-dejta fil-korp emittenti.
(61)
Kien hemm qbil fuq livell dinji dwar is-sistema tan-Numru Universali Permanenti tal-Ekwini (UELN) bejn l-organizzazzjonijiet ewlenin tar-riproduzzjoni taż-żwiemel u tal-kompetizzjonijiet. Din is-sistema ġiet żviluppata fuq l-inizjattiva tal-World Breeding Federation for Sport Horses (WBFSH), l-International Stud-Book Committee (ISBC), il-World Arabian Horse Organization (WAHO), il-European Conference of Arabian Horse Organisations (ECAHO), il-Conférence Internationale de l'Anglo-Arabe (CIAA), il-Fédération Equestre Internationale (FEI) u l-Union Européenne du Trot (UET) u tista' tinstab informazzjoni dwarha fuq il-websajt tal-UELN (36).
(62)
Is-sistema UELN hija xierqa għar-reġistrazzjoni kemm ta' equidae rreġistrati kif ukoll ta' equidae għar-riproduzzjoni u l-produzzjoni u tippermetti li jiġu introdotti netwerks kompjuterizzati gradwalment sabiex l-identità tal-annimali tkun tista' tkompli tiġi vverifikata skont l-Artikolu 6 tad-Direttiva 90/427/KEE fil-każ ta' equidae rreġistrati.
(63)
Meta jiġu assenjati kodiċijiet lill-bażijiet tad-dejta, dawk il-kodiċijiet u l-format tan-numri rrekordjati ta' identifikazzjoni lil annimali individwali jkunu konformi mas-sistema stabbilita UELN. Għaldaqstant, il-lista ta' kodiċijiet assenjati ta' UELN tiġi kkonsultata qabel ma jiġi assenjat kodiċi ieħor lil bażi ta' dejta.
(64)
Id-Direttiva 2009/156/KE tirrikjedi li l-veterinarju uffiċjali jżomm rekord tan-numru ta' identifikazzjoni jew tan-numru tad-dokument tal-identifikazzjoni tal-equidae maqtul u li jgħaddi lill-awtorità kompetenti tal-post tad-dispaċċ, fuq talba minn din tal-aħħar, attestazzjoni li turi li l-annimal ġie maqtul. Għaldaqstant, għandu jiġi ċċarat li f'każijiet bħal dawn id-dokumenti ta' identifikazzjoni jridu jinqerdu fil-post tat-tbiċċir biex jipprevjenu l-użu frodulenti ta' dokumenti ta' identifikazzjoni milli maqtula annimali ekwini.
(65)
Dik id-Direttiva tipprovdi wkoll li wara li ż-żwiemel rreġistrati jiġu maqtula, li tinkludi l-qatla, għall-finijiet ta' kontroll ta' mard, id-dokument ta' identifikazzjoni tagħhom jingħataw lura lill-korp li ħarġuhom. Dawk ir-rekwiżiti japplikaw ukoll għad-dokumenti ta' identifikazzjoni maħruġa għall-equidae rreġistrati għajr dawk iż-żwiemel irreġistrati u l-equidae għat-tnissil u l-produzzjoni.
(66)
Sabiex jiġi żgurat li l-bażijiet tad-dejta ta' korpi emittenti ikollhom informazzjoni aġġornata, huwa ta' bżonn li jiġi stabbilit fluss ta' informazzjoni dwar mewt jew telf tal-annimal fil-bażi ta' dejta tal-korp li ħareġ id-dokument u fil-bażi ta' dejta ċentrali tal-Istat Membru fejn tinsab l-azjenda li fiha nżamm l-annimal ekwin.
(67)
Ir-reġistrazzjoni ta' numru permanenti kompatibbli mal-UELN u l-użu tiegħu biex jiġu identifikati l-awtoritajiet jew il-korpi li ħarġu d-dokument ta' identifikazzjoni, għandha tiffaċilita l-konformità ma' dawk ir-rekwiżiti. Fejn ikun possibbli, l-Istati Membri għandhom jużaw il-korpi ta' kollegament li nnominaw skont ir-Regolament (KE) Nru 882/2004.
(68)
Billi r-reġistrazzjoni obbligatorja tal-applikant għal dokument ta' identifikazzjoni, li huwa, fil-limitu ta' żmien ta' inqas minn 12-il xahar wara t-twelid tal-annimal, in-nissiela u normalment is-sid tal-annimal li għalih inħareġ dokument ta' identifikazzjoni, flimkien mal-obbligu li jinnotifika lill-korp emittenti għal kull bidla ta' residenza tas-soltu tal-annimal equidae lejn Stat Membru differenti, tista' titfassal katina ta' informazzjoni biex fejn meħtieġ jintraċċaw l-annimal.
(69)
Skont ir-Regolament (KE) Nru 504/2008, id-dettalji tal-identifikazzjoni għandhom jiġu aġġornati fid-dokument ta' identifikazzjoni mill-entità tal-ħruġ li ħarġet id-dokument. L-Istati Membri rrappurtaw ir-riluttanza ta' sidien ta' equidae li jissottomettu bil-posta d-dokument ta' identifikazzjoni lil korpi emittenti għall-aġġornament ta' dettalji ta' identifikazzjoni, iktar u iktar meta l-korp emittenti ikun jinsab barra mill-pajjiż. Din ir-riluttanza hija bbażata fuq il-biża' li jitilfu d-dokument ta' identifikazzjoni u konsegwentement li l-annimal ekwin identifikat b'dokument ta' identifikazzjoni doppju jew sostitut li jeskludi l-annimal mill-qatla għall-konsum mill-bniedem u sostanzjalment inaqqas il-valur tal-annimal.
(70)
Sabiex titħaffef il-ġestjoni tad-dokument ta' identifikazzjoni tul il-ħajja tal-annimal, jeħtieġ li jiġu introdotti proċeduri għar-reġistrazzjoni tad-dokument ta' identifikazzjoni fl-Istat Membru ta' residenza tas-soltu speċjalment fejn inħareġ dokument ta' identifikazzjoni fi Stat Membru differenti. Il-komunikazzjoni li hemm bżonn mal-korp emittenti li wettaq l-identifikazzjoni inizjali hija l-aħjar milħuqa permezz tal-iskambju ta' informazzjoni bejn bażijiet ta' dejta ċentrali tal-Istati Membri kkonċernati.
(71)
Barra minn hekk, il-korpi emittenti jistgħu jitilfu l-approvazzjoni jew id-denominazzjoni tagħhom filwaqt li d-dokumenti ta' identifikazzjoni maħruġa jibqgħu dokumenti validi għall-finijiet tas-saħħa tal-annimali u tas-saħħa pubblika. Għaldaqstant hemm bżonn li tinzamm kopja ta' riserva tal-informazzjoni fid-dokument ta' identifikazzjoni permezz ta' bażi ta' dejta li hija aċċessibbli għall-awtoritajiet kompetenti fil-qasam tas-saħħa pubblika u tal-annimali u t-trattament xieraq tal-annimali.
(72)
Billi ġeneralment hemm aktar minn korp wieħed emittenti f'kull Stat Membru, l-equidae ta' spiss jiċċaqilqu bejn azjendi u bejn l-Istati Membri, huma jbiddlu l-istatus tagħhom minn “equidae għat-tnissil u l-produzzjoni” għal “equidae reġistrati” jew minn annimali li jipproduċu l-ikel għal annimali li huma esklużi mill-qatla għall-konsum uman u billi l-equidae reġistrati jistgħu jiġu identifikati minn organizzazzjoni li żżomm reġistru għaż-żwiemel tar-razza li għandha l-kwartieri ġenerali tagħha fi Stat Membru ieħor, huwa inevitabbli, meħtieġ u xieraq għall-implimentazzjoni effettiva tad-Direttivi 90/427/KEE u 2009/156/KE li tiġi stabbilita bażi ta' dejta ċentrali f'kull Stat Membru li fih rekords ta' dettalji ta' identifikazzjoni tal-equidae kollha miżmuma fl-azjendi li jinsabu fl-Istat Membru rispettiv.
(73)
Madankollu, ikun permissibbli li dawk l-Istati Membri li stabbilixxew bażi ta' dejta unika għal equidae reġistrati u oħra għal equidae tat-tgħammir u l-produzzjoni, ikomplu joperaw sistema bħal din, bil-kundizzjoni li l-bażijiet ta' dejta jistgħu jikkomunikaw u l-awtoritajiet veterinarji jkollhom aċċess sħiħ għal kull wieħed minnhom.
(74)
Għal dak l-għan, il-bażijiet tad-dejta ċentrali fl-Istati Membri differenti għandhom jikkooperaw skont id-Direttiva tal-Kunsill 89/608/KEE (37) biex jiffaċilitaw l-iskambju ta' dejta dwar l-annimal u d-dokument ta' identifikazzjoni maħruġ għalih.
(75)
Bil-ħsieb tal-applikazzjoni uniformi tal-leġiżlazzjoni tal-Unjoni dwar l-identifikazzjoni tal-equidae fl-Istati Membri u biex jiġi żgurat li tkun ċara u trasparenti, ir-Regolament (KE) Nru 504/2008 għandu jiġi revokat u mibdul b'dan ir-Regolament.
(76)
Skont il-punt 24 tal-Anness tar-Regolament tal-Kummissjoni (UE) Nru 519/2013 (38), l-equidae li twieldu fil-Kroazja sa mhux aktar tard mit-30 ta' Ġunju 2013 u li ma ġewx identifikati skont ir-Regolament (KE) Nru 504/2008 għandhom jiġu identifikati skont dan ir-Regolament sa mhux aktar tard mill-31 ta' Diċembru 2014.
(77)
Dan ir-Regolament għandu japplika mill-1 ta' Jannar 2016 sabiex jagħti żmien lill-Istati Membri u lill-operaturi li jadattaw għar-regoli l-ġodda. Madankollu, ir-rekwiżit biex tiġi stabbilita u titħaddem bażi ta' dejta ċentrali japplika fil-Greċja, fl-Isvezja u fir-Renju Unit mill-1 ta' Lulju 2016.
(78)
Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf u l-Kumitat Permanenti dwar iż-Żootekniċi,
ADOTTAT DAN IR-REGOLAMENT:
KAPITOLU I
SUĠĠETT, KAMP TA' APPLIKAZZJONI, DEFINIZZJONIJIET, PRINĊIPJI ĠENERALI
Artikolu 1
Is-suġġett u l-kamp ta' applikazzjoni
1. Dan ir-Regolament jistipula r-regoli dwar l-identifikazzjoni tal-equidae:
(a)
imwielda fl-Unjoni; jew
(b)
irrilaxxati għal ċirkolazzjoni ħielsa fl-Unjoni b'mod konformi mal-proċedura doganali definita fil-punt 16(a) tal-Artikolu 5 tar-Regolament (UE) Nru 952/2013.
2. Dan ir-Regolament għandu japplika mingħajr preġudizzju għad-Deċiżjoni 96/78/KE.
Artikolu 2
Definizzjonijiet
Għall-finijiet ta' dan ir-Regolament, għandhom japplikaw id-definizzjonijiet li ġejjin:
(a)
“equidae” jew “annimal(i) ekwin(i)” tfisser mammali solipedi selvaġġi jew iddomestikati tal-ispeċi kollha tal-ġenus Equus tal-familja Equidae, u r-razez imħallta tagħhom;
(b)
“azjenda” tfisser stabbiliment tal-agrikoltura jew tat-taħriġ, stalla jew xi fond jew faċilità li fihom l-equidae huma abitwalment miżmuna jew imrobbija, ikun xi jkun l-użu tagħhom, u r-riservi naturali li l-equidae jgħix fihom fil-libertà;
(c)
“indokratur” tfisser kull persuna naturali jew ġuridika li għandha pussess ta', jew li hija akkużata, biż-żamma tal-equidae, sew jekk bi ħlas u sew jekk le, u sew jekk fuq bażi temporanja jew permanenti, inkluż waqt it-trasport, fis-swieq, jew waqt kompetizzjonijiet, tlielaq jew avvenimenti kulturali;
(d)
“sid” tfisser il-persuna jew persuni fiżiċi jew ġuridiċi li jkunu s-sidien tal-annimal ekwin;
(e)
“equidae rreġistrati” tfisser kull equidae li huma:
(i)
imdaħħla jew reġistrati u eleġibbli għad-dħul fir-reġistru għaż-żwiemel tar-razza, skont ir-regoli stabbiliti skont l-Artikolu 4(2)(b) tad-Direttiva 90/427/KEE u identifikati permezz ta' dokument ta' identifikazzjoni previst fl-Artikolu 8(1) ta' dik id-Direttiva; jew
(ii)
żwiemel, inklużi poni, reġistrati ma' xi assoċazzjoni internazzjonali jew organizzazzjoni, li tamministra żwiemel għall-kompetizzjoni jew għat-tlielaq u identifikati permezz ta' dokument ta' identifikazzjoni maħruġ mill-fergħa nazzjonali ta' dik l-assoċjazzjoni jew organizzazzjoni;
(f)
“reġistru għaż-żwiemel tar-razza” tfisser kull ktieb, reġistru, fajl jew mezz ta' dejta:
(i)
li huwa miżmum jew min organizzazzjoni jew assoċjazzjoni approvata uffiċjalment jew rikonoxxuta minn kull Stat Membru jew minn aġenzija uffiċjali tal-Istat Membru konċernat; u
(ii)
li fih l-equidae huma mdaħħla jew reġistrati u eliġibbli għad-dħul b'referenza għall-axxendenti magħrufa kollha tagħhom;
(g)
“equidae għat-tagħmir u l-produzzjoni” tfisser equidae oħrajn għajr dawk imsemmija f'punti(e) u (h);
(h)
“equidae għall-qatla” tfisser equidae maħsuba sabiex jiġu trasportati direttament jew wara transitu minn suq jew ċentru ta' ragruppar approvat, imsemmi fl-Artikolu 7 tad-Direttiva 2009/156/KE, lejn il-biċċerija għall-qatla;
(i)
“awtorità kompetenti” tfisser l-awtorità ċentrali ta' Stat Membru kompetenti għall-organizzazzjoni ta' kontrolli uffiċjali jew kull awtorità oħra li ngħatat dik il-kompetenza, inkluża l-awtorità kompetenti msemmija f'punt (h) tal-Artikolu 2 tad-Direttiva 2009/156/KE;
(j)
“awtorità żooteknika” tfisser l-awtorità ċentrali ta' Stat Membru kompetenti għall-implimentazzjoni tad-Direttiva 90/427/KEE jew kull awtorità oħra li ngħatat dik il-kompetenza, inklużi l-awtoritajiet imsemmija fl-Artikolu 2(1) tad-Deċiżjoni 92/353/KEE;
(k)
“dħul temporanju” tfisser l-istatus ta' żiemel reġistrat li ġej minn pajjiż terz u ammess fl-Unjoni għal perjodu ta' inqas minn 90 jum skont id-Deċiżjoni adottata b'mod konformi mal-punt (b) tal-Artikolu 19 tad-Direttiva 2009/156/KE;
(l)
“dħul permanenti” tfsser l-istatus ta' annimal ekwin li joriġina f'pajjiż terz u importat fl-Unjoni għal perjodu ta' 90 jum jew aktar;
(m)
“marka” tfisser kull karatteristika viżibbli jew viżwalizzata ta' annimal ekwin individwali, li jkun jew intiret jew akkwistat, u reġistrat għal skopijiet ta' identifikazzjoni;
(n)
“transponder” tfisser apparat passiv, li jinqara biss, għall-identifikazzjoni tal-frekwenzi tar-radju:
(i)
li jikkonforma mal-istandard ISO 11784 u li japplika t-teknoloġija “Full Duplex” (FDX jew FDX-B) jew “Half Duplex” (HDX); u
(ii)
li kapaċi jinqara minn apparat tal-qari kompatibbli mal-istandard ISO 11785, f'distanza minima ta' 12 cm;
(o)
“numru permanenti uniku” tfisser kodiċi alfanumeriku uniku ta' 15-il ċifra li jiġbor informazzjoni dwar l-annimali ekwin individwali u l-bażi ta' dejta u l-pajjiż fejn din l-informazzjoni tkun ġiet irreġistrata l-ewwel darba skont is-sistema ta' kodifikar tan-Numru Universali Permanenti tal-Ekwini (UELN) u li tinkludi:
(i)
kodiċi ta' identifikazzjoni b'sitt ċifri kompatibbli ma' UELN għall-bażi ta' dejta msemmija fl-Artikolu 39; segwit minn
(ii)
numru ta' identifikazzjoni għalih waħdu ta' disa' ċifri assenjat lill-annimal ekwin;
(p)
“Stat Membru ħieles mill-marda Afrikana taż-żwiemel” tfisser:
(i)
kull Stat Membru li fih ma kien hemm l-ebda evidenza klinika, seroloġika (fl-equidae mhux imlaqqma) jew epidemjoloġika tal-marda Afrikana taż-żwiemel fit-territorju kkonċernat fl-aħħar sentejn; u
(ii)
fejn ma kien hemm l-ebda tilqim kontra dik il-marda matul it-12-il xahar preċedenti;
(q)
“mard li għandu jiġi nnotifkat” tfisser mard imniżżel fl-Anness I tad-Direttiva 2009/156/KE;
(r)
“veterinarju uffiċjali” tfisser li l-veterinarju nnominat mill-awtorità kompetenti tal-Istat Membru jew tal-pajjiż terz;
(s)
“smart card” tfisser apparat tal-plastik b'ċippa tal-kompjuter integrata li kapaċi taħżen id-dejta u tittrażmettiha elettronikament lil sistemi kompatibbli tal-kompjuter;
(t)
“veterinarju responsabbli” tfisser il-veterinarju msemmi skont l-Artikolu 10(1) tad-Direttiva 2001/82/KE.
Artikolu 3
Prinċipji ġenerali u obbligu għall-identifikazzjoni tal-equidae
1. L-equidae li jgħixu f'wieħed mit-territorji elenkati fl-Anness I tar-Regolament (KE) Nru 882/2004 għandhom jiġu identifikati skont dan ir-Regolament.
2. Meta l-indokratur ma jkunx sid jew wieħed mis-sidien tal-annimal ekwin, għandu jaġixxi skont dan ir-Regolament f'isem u fi ftehim mas-sid.
3. L-Istati Membri u l-kopri emittenti msemmija fl-Artikolu 5(1)(a) u fl-Artikolu 5(1)(b) jistgħu jitolbu li l-applikazzjoni ta' korp emittenti jikiseb dokument ta' identifikazzjoni kif previst fl-Artikolu 11 jew li jimmodifikaw id-dettalji ta' identifikazzjoni f'dokument ta' identifikazzjoni eżistenti kif previst fl-Artikolu 27 u li trid tiġi sottomessa mis-sid.
4. L-Istati Membri għandhom jiżguraw, fejn xieraq permezz ta' kontrolli uffiċjali skont ir-Regolament (KE) Nru 882/2004, li l-indokraturi ta' annimali ekwini u l-korpi emittenti jissodisfaw l-obbligi tagħhom skont dan ir-Regolament.
Artikolu 4
Is-sistema tal-Unjoni għal identifikazzjoni ekwina
1. Għall-iskop ta' dan ir-Regolament, is-sistema tal-Unjoni għall-identifikazzjoni tal-equidae tiġi magħmula mill-elementi li ġejjin:
(a)
dokument ta' identifikazzjoni permanenti li, sakemm ma jkunx ipprovdut mod ieħor mill-korp emittenti jew previst f'dan ir-Regolament, jibqgħu proprjetà tal-korp emittenti li jkun ħariġha, u li jkun fih:
(i)
narrattiva li tiddeskrivi l-annimal ekwin u r-reġistrazzjoni tal-marki;
(ii)
id-dijagramma inkluża kompluta turi l-marki reġistrati fin-narrattiva;
(iii)
spazju għal dħul awtorizzat li jiddeskrivi l-modifikazzjonijiet għad-dettalji tal-identifikazzjoni;
(b)
metodu ta' verifika tal-identità li:
(i)
jiżgura rabta inekwivokabbli bejn id-dokument ta' identifikazzjoni u l-annimal ekwin li għalih inħareġ id-dokument;
(ii)
turi li dak l-annimal ekwin diġà għadda minn proċess ta' identifikazzjoni;
(c)
bażi tad-dejta ta' reġistrazzjoni, skont l-Artikolu 38, id-dettalji ta' identifikazzjoni dwar l-annimal ekwin li għalih inħareġ id-dokument ta' identifikazzjoni u l-indokratur li ppreżenta l-applikazzjoni għad-dokument tal-identifikazzjoni u li fl-istess ħin jiġi assenjat in-numru permanenti uniku l-annimal;
(d)
bażi ta' dejta ċentrali b'mod konformi mal-Artikolu 39.
2. B'mod konformi mar-Regolament, l-annimal ekwin jitqies biss li jiġi identifikat meta jiġi:
(a)
akkumpanjat minn dokument tal-identifikazzjoni maħruġ f'konformità ma' waħda mid-dispożizzjonijiet li ġejjin:
(i)
l-Artikolu 9, għal equidae mwielda fl-Unjoni; jew
(ii)
l-Artikolu 14, għal equidae importati fl-Unjoni; jew
(iii)
l-Artikolu 29 jew 30 meta akkumpanjati minn dokument ta' identifikazzjoni duplikat; jew
(iv)
l-Artikolu 32 meta jiġi akkumpanjat minn dokument ta' identifikazzjoni sostitut; jew
(b)
identifikat b'mod konformi ma':
(i)
l-Artikolu 24, għal derogi għal movimenti jew it-trasport tal-equidae akkumpanjati minn dokument temporanju; jew
(ii)
l-Artikolu 26(2), għal derogi ta' ċerti movimenti u trasport ta' equidae għall-qatla.
KAPITOLU II
IDENTIFIKAZZJONI TA' EQUIDAE MWIELDA FL-UNJONI
Artikolu 5
Kopri emittenti għal equidae mwielda fl-Unjoni
1. Id-dokument ta' identifikazzjoni stabbilit fl-Artikolu 7 għandu jinħareġ minn wieħed minn dawn il-korpi emittenti:
(a)
għal equidae reġistrati msemmija fil-punt (e)(i) tal-Artikolu 2 ta' dan ir-Regolament, minn organizzazzjoni jew assoċjazzjoni li hija uffiċjalment approvata jew rikonoxxuta skont l-Artikolu 2(1) tad-Deċiżjoni 92/353/KEE, jew minn aġenzija uffiċjali ta' Stat Membru, li jmexxi r-reġistru għaż-żwiemel tar-razza li fih l-annimal ekwin ikun iddaħħal jew ġie rreġistrat u huwa eliġibbli għad-dħul skont id-Deċiżjoni 96/78/KE;
(b)
għal żwiemel reġistrati msemmija fil-punt (e)(ii) tal-Artikolu 2, permezz ta' fergħa nazzjonali ta' organizzazzjoni internazzjonali jew assoċjazzjoni, li tamministra ż-żwiemel għal kompetizzjoni jew tiġrija, b'superviżjoni mill-awtorità kompetenti tal-Istat Membru fejn għandha l-kwartieri ġenerali tagħha;
(c)
għal equidae għat-tgħammir u l-produzzjoni msemmija f'punt (g) tal-Artikolu 2, minn:
(i)
awtorità kompetenti tal-azjenda fejn jinżamm l-annimal ekwin fil-mument tal-identifikazzjoni tiegħu; jew
(ii)
korp emittenti nominat u sorveljat mill-awtorità kompetenti msemmija fil-punt (i) li lilha ġie delegat dan il-kompitu.
2. L-awtorità kompetenti għandha tagħżel biss l-entitajiet emittenti msemmija fil-paragrafu 1(c)(ii) li jikkonformaw mal-kundizzjonijiet li ġejjin:
(a)
għandu jkun hemm deskrizzjoni preċiża tal-kompiti u r-responsabbiltajiet li l-entità emittenti hemm bżonn li twettaq u l-kondizzjonijiet li fihom jista' jwettaqhom;
(b)
għandu jkun hemm prova li l-entità emittenti:
(i)
għandu l-esperjenza, it-tagħmir u l-infrastruttura meħtieġa biex iwettaq il-kompiti delegati lilu;
(ii)
għandu numru suffiċjenti ta' persunal ikkwalifikat u b'esperjenza kif xieraq;
(iii)
huwa imparzjali u ħieles minn kull kunflitt ta' interess fir-rigward tal-eżerċizzju tal-kompiti delegati lilu;
(iv)
ikollu mudell ta' dokument ta' identifikazzjoni li jikkonforma mar-rekwiżiti stipulati f'dan ir-Regolament;
(c)
il-korp emittenti għandu jikkoopera mill-qrib mal-awtorità kompetenti biex jipprevjeni u fejn meħtieġ jirrimedja kull każ ta' nuqqas ta' konformità mar-rekwiżiti ta' dan ir-Regolament;
(d)
ikun hemm koordinazzjoni effiċjenti u effettiva bejn l-awtorità kompetenti u l-korp emittenti nnominat.
3. Meta l-awtorità kompetenti jkollha raġunijiet raġonevoli li tikkonkludi li entità emittenti tinvolvi ruħha f'atti li ma jikkonformawx mar-rekwiżiti stipulati f'dan ir-Regolament, hija għandha tinvestiga dawn l-atti suspettati ta' nuqqas ta' konformità. Id-dokumenti ta' identifikazzjoni ma jistgħux jinħarġu mill-korp emittenti sakemm tiġi konkluża l-investigazzjoni u kull każ ta' nuqqas ta' konformità li tiġi mwarrba jew rimedjata.
4. Meta, minkejja l-miżuri mwettqa skont il-paragrafu 3, entità emittenti msemmija fil-paragrafu 1 tonqos milli tikkonforma mar-rekwiżiti stabbiliti f'dan ir-Regolament, l-awtorità kompetenti għandha tirtira l-awtorizzazzjoni li toħroġ dokumenti ta' identifikazzjoni għall-equidae.
Wara l-irtirar tal-awtorizzazzjoni biex jinħarġu dokumenti ta' identifikazzjoni, l-awtorità kompetenti għandha tiżgura li l-equidae taħt ir-responsabbiltà tagħha jibqgħu jiġu identifikati skont dan ir-Regolament u li d-dokumenti ta' identifikazzjoni ritornati lura jew li jirritornaw lura skont l-Artikolu 34, jittieħdu f'kustodja ta' dik l-awtorità kompetenti jew entità emittenti li lilha jkun ġie delegat dan il-kompitu mill-awtorità kompetenti.
Artikolu 6
Informazzjoni dwar il-korpi emittenti
1. L-Istati Membri għandhom ifasslu u jżommu aġġornata l-lista ta' entitajiet emittenti skont l-Artikolu 5(1) u jagħmlu din il-lista disponibbli għall-Istati Membri l-oħra, il-korpi emittenti l-oħra u l-pubbliku fuq websajt stabbilita minn awtorità kompetenti.
2. Il-lista msemmija fil-paragrafu 1 għandha:
(a)
tinkludi d-dettalji ta' kuntatt li hemm bżonn biex jikkonformaw mar-rekwiżiti tal-Artikolu 35 u l-Artikoli 37(4), 38(3) u 40(1);
(b)
tikkonforma ma' mudell stabbilit fil-punt (f) tat-Taqsima I fil-Kapitolu 2 tal-Anness II tad-Deċiżjoni 2009/712/KE u r-rekwiżiti stabbiliti fl-Anness III ta' dik id-Deċiżjoni;
(c)
tkun direttament aċċessibbli permezz ta' ħolqa tal-Internet ipprovduta lill-Kummissjoni skont il-paragrafu 3 u tkun tinftiehembiżżejjed mal-kelliema mhux nattivi.
3. Sabiex l-Istati Membri jiġu megħjuna jagħmlu dawk il-listi aġġornati disponibbli kif imsemmija fil-paragrafu 1, il-Kummissjoni għandha tistabbilixxi websajt li għaliha kull Stat Membru għandu jipprovdi ħolqa diretta għall-informazzjoni li hemm bżonn fil-websajt prevista fil-paragrafu 1.
Artikolu 7
Il-format u l-kontenut ta' dokumenti ta' identifikazzjoni għal equidae mwielda fl-Unjoni
1. L-equidae mwielda fl-Unjoni għandhom jiġu identifikati permezz ta' dokument ta' identifikazzjoni wieħed għall-equidae maħruġ għat-tul ta' ħajja tal-annimal ekwini skont:
(a)
il-mudell tad-dokument ta' identifikazzjoni stabbilit fil-Parti 1 tal-Anness I;
(b)
ir-rekwiżiti addizzjonali stabbiliti fil-Parti 2 ta' dak l-Anness.
2. Il-korpi emittenti għandhom jiżguraw li d-dokument ta' identifikazzjoni jinkludi numru suffiċjenti ta' paġni b'oqsma tal-formola biex tiddaħħal l-informazzjoni li hemm bżonn skont it-Taqsimiet li ġejjin kif stipulata fil-mudell tad-dokument ta' identifikazzjoni fil-Parti 1 tal-Anness I:
(a)
fil-każ ta' equidae reġistrati, għallinqas it-Taqsimiet I sa IX;
(b)
fil-każ ta' equidae għat-tgħammir u l-produzzjoni, għallinqas it-Taqsimiet I sa IV.
3. Il-korpi emittenti għandhom jiżguraw li l-ordni u n-numerazzjoni tat-Taqsimiet fid-dokumenti ta' identifikazzjoni kif stipulati fil-Parti 1 tal-Anness I jinbidlux u li għal dawk it-Taqsimiet li jipprovdu l-ispazju għal għadd ta' entrati, ġie inkluż numru ta' paġni biżżejjed fid-dokument ta' identifikazzjoni.
4. Il-korpi emittenti huma responsabbli għal ġestjoni sikura ta' dokumenti tal-identifikazzjoni vojta u mimlija fil-bini tagħhom.
Meta, mingħajr preġudizzju għall-Artikolu 4(1)(a), ir-regoli ta' proċedura ta' korp emittenti jippermettu dan, il-korpi emittenti għandhom jiżguraw li dokumenti ta' identifikazzjoni msemmija fl-Artikolu 34(1)(c)(ii) u l-Artikolu 35 ġew effettivament invalidati sabiex jipprevjenu kull użu frodulenti tad-dokument innifsu u l-informazzjoni li fih, qabel ma d-dokument jingħata lill-proprjetarju b'tifkira tal-annimal.
5. L-awtorità kompetenti flimkien mal-awtorità żooteknika tista' tadotta proċeduri amministrattivi sabiex tiżgura l-armonizzazzjoni tal-format tad-dokumenti ta' identifikazzjoni maħruġa minn korpi emittenti imsemmija fl-Artikolu 5(1) taħt is-superviżjoni tagħhom, sakemm ir-rekwiżiti ġenerali fil-paragrafi 1, 2 u 3 jiġu rrispettati.
Artikolu 8
Obbligi tal-awtorità kompetenti fir-rigward tal-ħruġ tad-dokumenti tal-identifikazzjoni għal equidae mwielda fl-Unjoni
L-awtorità żooteknika u l-awtorità kompetenti għandhom jiżguraw li fit-territorju tagħhom l-korpi emittenti taħt ir-responsabbiltà rispettiva tagħhom:
(a)
joħorġu dokumenti ta' identifikazzjoni li huma konformi mar-rekwiżiti previsti fl-Artikolu 7(1), (2) u (3);
(b)
meta mitluba mill-awtorità kompetenti, ikollhom is-sistemi meħtieġa fis-seħħ biex jivverifikaw jekk dokument ta' identifikazzjoni ddikjarat li għandu jiġi maħruġ minnhom:
(i)
huwa uniku, ġenwin u awtentiku;
(ii)
jinkludi, fejn id-dokumenti ta' identifikazzjoni vojta jiġu stampati fuq l-istokk, in-numru tas-serje stampat mill-inqas fuq il-paġni li fihom is-Sezzjonijiet I, II u III tad-dokument ta' identifikazzjoni.
Artikolu 9
Il-ħruġ ta' dokumenti ta' identifikazzjoni għal equidae mwielda fl-Unjoni
1. Il-korpi emittenti għandhom joħorġu biss dokumenti ta' identifikazzjoni li:
(a)
huma konformi mar-rekwiżiti tal-Artikolu 7(1), (2) u (3);
(b)
għandhom it-Taqsima I tiegħu kif suppost b'informazzjoni verifikata minn jew f'isem il-korp emittenti indikat fil-punt 11 tal-Parti A tat-Taqsima I;
(c)
għandhom it-Taqsima IV tiegħu kompluta, jekk meħtieġ mil-leġiżlazzjoni nazzjonali jew mir-regoli u r-regolamenti tal-korp emittenti msemmija fil-punt (a) u (b) tal-Artikolu 5(1);
(d)
għandhom it-Taqsima V tiegħu mimlija skont il-paragrafu 2 ta' dan l-Artikolu.
2. Il-korp emittenti msemmi fl-Artikolu 5(1)(a) għandu jidentifika equidae reġistrati msemmija fil-punt (e)(i) tal-Artikolu 2 skont ir-regoli tar-reġistru għaż-żwiemel tar-razza msemmi f'dik id-dispożizzjoni u jimla fit-Taqsima V tad-dokument ta' identifikazzjoni l-informazzjoni fiċ-ċertifikat tal-oriġini msemmi fit-tieni subparagrafu tal-Artikolu 8(1) tad-Direttiva 90/427/KEE u fl-Anness tagħha.
3. Skont il-prinċipji tal-organizzazzjoni jew l-assoċjazzjoni li stabbilixxiet ir-reġistru għaż-żwiemel tar-razza tal-oriġini tat-tgħammir tal-annimal ekwin reġistrat, it-Taqsima V tad-dokument ta' identifikazzjoni għandu jkun fih:
(a)
l-informazzjoni kollha dwar ir-razza;
(b)
it-taqsima tar-reġistru għaż-żwiemel tar-razza msemmija fl-Artikolu 2 jew 3 tad-Deċiżjoni 96/78/KE;
(c)
fejn stabbilita, il-klassi tat-taqsima ewlenija tar-reġistru għaż-żwiemel tar-razza li fih iddaħħal l-annimal equidae rreġistrat.
4. Għar-reġistrazzjoni ta' żiemel għall-kompetizzjoni jew għat-tlielaq, kif imsemmi fil-punt (e)(ii) tal-Artikolu 2, il-korp emittenti msemmi fl-Artikolu 5(1)(b) għandu jew:
(a)
joħroġ b'mod konformi mal-punti (a) u (b) tal-paragrafu 1 u r-regoli ta' dak il-korp emittenti, dokument ta' identifikazzjoni li jikkonforma mad-dispożizzjonijiet fil-paragrafi 1, 2 u 3 tal-Artikolu 7; jew
(b)
jirrikonoxxu u jivvalidaw id-dokument ta' identifikazzjoni maħruġ għal dak iż-żiemel skont il-paragrafu 1 ta' dan l-Artikolu; jew
(c)
joħorġu dokument ta' identifikazzjoni ġdid skont l-Artikolu 12(3)(c).
Artikolu 10
Id-Deroga mit-tlestija ta' ċerta informazzjoni f' Sezzjonijiet I u IV tad-dokument ta' identifikazzjoni
1. Permezz ta' deroga mill-Artikolu 4(1)(a)(ii) u l-Artikolu 9(1)(b), l-awtorità kompetenti tista' tawtorizza l-korpi emittenti biex ma jimlewx l-informazzjoni pprovduta msemmija fil-punti 12 sa 18 tad-dijagramma tad-dokument ta' identifikazzjoni stabbilita fil-Parti B tat-Taqsima I tal-Anness I, sakemm jiġu ssodisfati dawn iż-żewġ kundizzjonijiet li ġejjin:
(a)
it-transponder jiġi impjantat skont l-Artikolu 18, jew jiġi applikat metodu alternattiv awtorizzat u ekwivalenti ta' verifika tal-identità skont l-Artikolu 21;
(b)
ritratt jew stampa li turi biżżejjed dettalji biex tingħata stampa tal-annimal ekwin.
2. Il-korpi emittenti msemmija fl-Artikolu 5(1)(a) u (b) jistgħu:
(a)
ma jagħmlux id-deroga mogħtija skont il-paragrafu 1 ta' dan l-Artikolu;
(b)
jadattaw id-dokumenti tal-identifikazzjoni maħruġa skont il-paragrafu 1 ta' dan l-Artikolu għar-rekwiżiti stabbiliti fl-Artikolu 9(1);
3. B'deroga mill-Artikolu 9(1)(c), l-informazzjoni dwar is-sid tista' tingħata fil-format ta' ċertifikat ta' propjetà personali jew ta' karta ta' reġistrazzjoni rreġistrati fil-bażi ta' dejta stabbilita b'mod konformi mal-Artikolu 38 li tirreferi għal:
(a)
in-numru permanenti tal-annimal ekwin;
(b)
in-numru tad-dokument ta' identifikazzjoni, meta japplika, u l-kodiċi ta' transponder jew metodu alternattiv awtorizzat ta' verifika ta' identità b'mod konformi mal-Artikolu 21.
Iċ-ċertifikat tas-sjieda jew karta ta' reġistrazzjoni prevista fl-ewwel subparagrafu għandha tingħata lura lill-korp emittenti jekk l-annimal ikun miet jew ġie mibjugħ, mitluf, misruq, imbiċċer jew maqtul.
Artikolu 11
L-applikazzjonijiet għal dokumenti ta' identifikazzjoni għal equidae mwielda fl-Unjoni
1. Dawk li jrabbu l-annimali jissottomettu applikazzjoni għal dokumenti ta' identifikazzjoni għall-equidae mwielda fl-Unjoni lill-korp emittenti xieraq fl-Istat Membru fejn tinsab l-azjenda tal-annimal equidae, u għandhom jipprovdu l-informazzjoni kollha meħtieġa għall-konformità ma' dan ir-Regolament.
2. L-Istati Membri għandhom jiffissaw il-limiti ta' żmien għas-sottomissjoni tal-applikazzjoni prevista fil-paragrafu 1 ta' dan l-Artikolu meħtieġa biex jikkonformaw mal-iskadenza għall-identifikazzjoni stipulata fl-Artikolu 12 u fl-Artikolu 13(1).
3. B'deroga mill-paragrafu 1 ta' dan l-Artikolu u b'mod konformi mal-Artikolu 1 tad- Deċiżjoni 96/78/KE, l-indokratur jista' jissottometti l-applikazzjoni prevista fil-paragrafu 1 ta' dan l-Artikolu lill-korp emittenti xieraq kif imsemmija fil-punti (a) u (b) tal-Artikolu 5(1) li għandha l-kwartieri ġenerali tagħha fi Stat Membru ieħor għajr l-Istat Membru fejn tkun tinsab l-azjenda tal-annimal ekwin.
Artikolu 12
Skadenza għall-identifikazzjoni ta' equidae mwielda fl-Unjoni
1. L-equidae mwielda fl-Unjoni għandhom jiġu identifikati permezz ta' dokument tal-identifikazzjoni maħruġ skont l-Artikolu 9 sa mhux aktar tard minn 12-il xahar wara d-data tat-twelid u f'kull każ qabel ma jitilqu b'mod permanenti mill-azjenda tat-twelid, ħlief fejn dan il-moviment iseħħ skont l-Artikolu 23(2)(c) bħala felu mis-saqajn tal-omm li minnhom jiddependi l-felu jew b'mod konformi mal-Artikolu 26(2).
2. B'deroga mill-paragrafu 1, l-Istati Membri jistgħu jiddeċiedu li jillimitaw il-perjodu massimu permess għall-identifikazzjoni tal-annimal ekwin għal sitt xhur jew għas-sena kalendarja tat-twelid.
3. B'deroga mill-paragrafi 1 u 2, jista' jinħareġ dokument ta' identifikazzjoni ġdid b'mod konformi mal- Artikolu 9 f'kull ħin:
(a)
fuq talba ta' jew mill-awtorità kompetenti, meta d-dokument ta' identifikazzjoni eżistenti ma jikkonformax mar-rekwiżiti tal-Artikolu 7(1), (2) u (3) jew ċerti dettalji ta' identifikazzjoni stabbiliti fit-Taqsima I, II jew V ma jkunux ġew imdaħħla b'mod preċiż mill-korp emittenti; jew
(b)
meta annimal ekwin għat-tgħammir u l-produzzjoni jiġi rivalutat bħala annimal ekwin irreġistrat b'mod konformi mar-regoli tal-korp emittenti msemmi fl-Artikolu 5(1)(a) u d-dokument ta' identifikazzjoni eżistenti ma jistgħux jiġu adattati skont dan; jew
(c)
meta żiemel jiġi rivalutat jew irreġistrat bħala żiemel irreġistrat kif imsemmi fil-punt (e)(ii) tal-Artikolu 2 b'mod konformi mar-regoli tal-korp emittenti msemmija fl-Artikolu 5(1)(b) u d-dokument ta' identifikazzjoni eżistenti ma jistax jiġi adattat skont dan; jew
(d)
fejn dokument ta' identifikazzjoni jinħareġ skont l-Artikolu 10(1) u ma jistax jiġi adattat għar-rekwiżiti tal-Artikolu 9(1) skont l-Artikolu 10(2)(b); jew
(e)
fil-każijiet imsemmija fl-Artikolu 18(4) u (5) u d-dokument ta' identifikazzjoni eżistenti ma jistax jiġi adattat skont dan; jew
(f)
meta d-dokument ta' identifikazzjoni jiġi kkonfiskat mill-awtorità kompetenti fil-kuntest ta' investigazzjoni.
Fil-każijiet deskritti fl-ewwel subparagrafu, id-dokument ta' identifikazzjoni eżistenti għandu jingħata lill-korp emittenti biex jiġi invalidat u l-invalidazzjoni ta' dokument ta' identifikazzjoni eżistenti u l-ħruġ tad-dokument ta' identifikazzjoni ġdid għandu jiġu reġistrati fil-bażi ta' dejta stabbilita b'mod konformi mal-Artikolu 38.
Artikolu 13
Derogi dwar l-identifikazzjoni ta' ċerti equidae li jgħixu f'kundizzjonijiet selvaġġi jew semi-selvaġġi
1. B'deroga mill-Artikolu 12, l-awtorità kompetenti tista' tiddeċiedi li l-equidae li għandhom popolazzjonijiet definiti u li jgħixu f'kundizzjonijiet selvaġġi jew semi-selvaġġi f'ċerti żoni, li għandhom jiġu definiti mill-awtorità kompetenti, għandhom jiġu identifikati permezz tad-dokument ta' identifikazzjoni maħruġ skont l-Artikolu 9 jew l-Artikolu 17(4) biss meta jkunu:
(a)
imneħħija minn tali popolazzjonijiet, fejn jeskludu t-trasferiment taħt superviżjoni uffiċjali minn popolazzjoni definita għall-oħra; jew
(b)
jitpoġġew f'użu domestiku.
2. L-Istati Membri li beħsiebhom jagħmlu użu tad-deroga prevista fil-paragrafu 1 għandhom javżaw lill-Kummissjoni, b'referenza għal dan l-Artikolu, bil-popolazzjonijiet u ż-żoni kkonċernati li jiġu definiti skont il-paragrafu 1 qabel jagħmlu użu minn dik id-deroga.
KAPITOLU III
IDENTIFIKAZZJONI TA' EQUIDAE IMPORTATI FL-UNJONI
Artikolu 14
Identifikazzjoni ta' equidae importati fl-Unjoni
Id-dokumenti tal-identifikazzjoni maħruġa f'pajjiżi terzi għandhom jitqiesu validi skont dan ir-Regolament sakemm ikunu konformi mal-kundizzjonijiet li ġejjin:
(a)
inħarġu:
(i)
fil-każ ta' equidae reġistrati, minn korp f'pajjiż terz, inkluż fil-lista provduta fl-Artikolu 3(1) tad-Direttiva 94/28/KE, li joħorġu ċertifikati tar-razza; jew
(ii)
fil-każ ta' żiemel reġistrat, minn fergħa nazzjonali ta' organizzazzjoni internazzjonali jew assoċjazzjoni li tamministra ż-żwiemel għal kompetizzjoni jew tiġrija fil-kwartieri tagħha fil-pajjiż terz tal-organizzazzjoni internazzjonali jew assoċjazzjoni msemmija fl-Artikolu 5(1)(b); jew
(iii)
fil-każijiet l-oħra kollha mill-awtorità kompetenti tal-pajjiż terz tal-oriġini tal-annimal ekwin;
(b)
huma konformi mar-rekwiżiti kollha tal-Artikolu 7(2).
Artikolu 15
L-applikazzjonijiet ta' dokumenti ta' identifikazzjoni għal equidae importati fl-Unjoni
1. L-indokratur ta' annimal ekwin għandu japplika għall-korp emittenti skont l-Artikolu 5(1) xieraq għall-kategorija tal-annimal ekwin għall-ħruġ b'mod konformi mal-Artikolu 9 tad-dokument ta' identifikazzjoni b'mod konformi mal-Artikolu 7, jew għar-reġistrazzjoni tad-dokument ta' identifikazzjoni eżistenti fil-bażi ta' dejta minn korp emittenti b'mod konformi mal-Artikolu 38 ta' dan ir-Regolament, fi żmien 30 jum mid-data tat-tlestija tal-proċedura doganali, skont l-Artikolu 5(16)(a) tar-Regolament (UE) Nru 952/2013, fejn:
(a)
l-equidae jiġu importati fl-Unjoni; jew
(b)
l-awtorità kompetenti kkonvertiet id-dħul temporanju ta' żiemel irreġistrat b'mod konformi mad-Deċiżjoni adottata mill-Kummissjoni skont il-punt (b) tal-Artikolu 19 tad-Direttiva 2009/156/KE, fi dħul permanenti b'mod konformi mal-punt (c) tal-Artikolu 19 ta' dik id-Direttiva.
2. Meta d-dokument ta' identifikazzjoni eżistenti msemmi fil-paragrafu 1 ma jkunx konformi mar-rekwiżiti tal-Artikolu 7(2), l-entità tal-ħruġ għandha, fuq talba tal-indokratur:
(a)
timla d-dokument ta' identifikazzjoni, sabiex tkun konformi mar-rekwiżiti tal-Artikolu 7(2);
(b)
iżżomm rekord tad-dettalji ta' identifikazzjoni tal-annimal ekwin u l-informazzjoni komplementarja fil-bażi ta' dejta stabbilita b'mod konformi mal-Artikolu 38.
3. Meta d-dokument ta' identifikazzjoni eżistenti kif imsemmi fil-paragrafu 1 ma jistax jiġi emendat biex jikkonforma mar-rekwiżiti tal-Artikolu 7(2) ta' dan ir-Regolament, ma għandhomx jitqiesu validi għal skopijiet ta' identifikazzjoni b'mod konformi ma' dan ir-Regolament, u l-annimal ekwin għandu jiġi identifikat skont l-Artikolu 9a, billi joħroġ dokument ta' identifikazzjoni ġdid f'konformità mar-rekwiżiti tal-Artikolu 7(1), (2) u (3), abbażi tad-dokument ta' identifikazzjoni ppreżentat li għandu tal-anqas jipprovdi l-informazzjoni stipulata fl-Anness tad-Direttiva 90/427/KEE.
KAPITOLU IV
KONTROLLI MEĦTIEĠA QABEL IL-ĦRUĠ TAD-DOKUMENTI TA' IDENTIFIKAZZJONI METODI ELETTRONIĊI TA' VERIFIKA TAL-IDENTITÀ
Artikolu 16
Verifika tad-dokumenti ta' identifikazzjoni singoli għall-equidae
1. Qabel jinħareġ dokument ta' identifikazzjoni, l-entità tal-ħruġ jew il-persuna li taġixxi f'isimha, għandha tieħu l-miżuri kollha xierqa biex:
(a)
tivverifika li ebda dokument ta' identifikazzjoni ma nħareġ diġà għall-annimal ekwin ikkonċernat;
(b)
tipprevjeni l-ħruġ qarrieqi ta' dokumenti ta' identifikazzjoni multipli għal annimal ekwin individwali.
2. Il-miżuri stipulati fil-paragrafu 1 għandhom jinkludu:
(a)
il-konsultazzjoni tad-dokumentazzjoni xierqa u r-rekords elettroniċi disponibbli;
(b)
l-estimazzjoni tal-età tal-annimal ekwin;
(c)
li l-annimal ekwin jiġi ċċekjat, kif previst fl-Artikolu 17, għal sinjali jew marki indikattivi ta' xi identifikazzjoni preċedenti.
Artikolu 17
Miżuri għall-individwazzjoni ta' identifikazzjoni preċedenti tal-equidae
1. Il-miżuri biex tiġi individwata l-possibbiltà ta' sinjali jew marki indikattivi ta' identifikazzjoni preċedenti, kif previst fl-Artikolu 16, għandhom għallinqas jinkludu miżuri għall-individwazzjoni ta':
(a)
kull transponder li kien impjantat qabel, permezz ta' apparat tal-qari konformi mal-istandard ISO 11785 u li kapaċi għallinqas jaqra transponders HDX u FDX-B meta l-apparat tal-qari jkun f'kuntatt dirett mal-wiċċ tal-ġisem fil-post fejn f'ċirkostanzi normali jiġi impjantat transponder;
(b)
kull sinjal kliniku li jindika li transponder li ġie impjantat qabel jew marka applikata qabel skont l-Artikolu 21 tkun tneħħiet b'mod kirurġiku jew inbidlet;
(c)
kull sinjal jew indikazzjoni li metodu alternattiv ta' verifika tal-identità tal-annimal ekwin ġie applikat skont l-Artikolu 21.
2. Meta, wara l-applikazzjoni mill-indokratur b'mod konformi mal-Artikolu 11(1), il-miżuri previsti fil-paragrafu 1 ta' dan l-Artikolu jiżvelaw l-eżistenza ta' transponder li kien ġie impjantat preċedentement, jew kull metodu alternattiv ta' verifika tal-identità applikat skont l-Artikolu 21 indikattiv ta' xi identifikazzjoni preċedenti mimlija skont l-Artikolu 9, il-korp emittenti għandu:
(a)
joħroġ dokument ta' identifikazzjoni duplikat jew sostitut skont l-Artikolu 29 jew 32, skont l-informazzjoni disponibbli;
(b)
jdaħħal dan it-tagħrif, i.e. in-numru tat-transponder jew il-metodu alternattiv ta' verifika tal-identità, b'mod xieraq fl-oqsma tal-formola ta' parti A u d-dijagramma fil-Parti B tat-Taqsima I tad-dokument ta' identifikazzjoni.
3. Meta t-tneħħija mhux dokumentata ta' transponder jew metodu alternattiv ta' verifika tal-identita msemmi fil-paragrafu 1(b) ta' dan l-Artikolu tiġi kkonfermata f'annimal ekwin imwieled fl-Unjoni, il-korp emittenti għandu joħroġ dokument ta' identifikazzjoni sostitut b'mod konformi mal-Artikolu 32.
4. B'deroga mill-paragrafu 2 ta' dan l-Artikolu, l-awtorità kompetenti tista' tawtorizza l-ħruġ ta' dokument ta' identifikazzjoni skont l-Artikolu 9 għal equidae li jgħixu f'kundizzjonijiet selvaġġi jew semi-selvaġġi msemmija fl-Artikolu 13 li jkollhom transponder iżda li għalihom, b'mod konformi mal-Artikolu 13, ebda dokument ta' identifikazzjoni ma nħareġ, sakemm il-kodiċi tat-transponder ġie rrekordjat fil-ħin ta' impjantazzjoni fil-bażi ta' dejta tal-korp emittenti responsabbli għal dik il-popolazzjoni ta' equidae.
Artikolu 18
Metodi elettroniċi ta' verifika tal-identità
1. Il-korp emittenti għandu jiżgura li fil-waqt li jiġi identifikat l-ewwel skont l-Artikolu 12, it-transponder jiġi impjantat fl-annimal ekwin.
2. It-transponder għandu jiġi impjantat parenteralment f'kundizzjonijiet aseptiċi bejn il-poll u l-gerista f'nofs l-għonq fiż-żona tal-ligament ta' raqbet l-għonq.
Madankollu, l-awtorità kompetenti tista' tawtorizza l-impjantazzjoni ta' transponder f'post differenti fuq l-għonq tal-annimal equidae, sakemm din l-impjantazzjoni alternattiva ma:
(a)
tikkompromettix it-trattament xieraq tal-annimal ekwin;
(b)
ma żżidx ir-riskju tal-migrazzjoni tat-transponder meta mqabbel mal-metodu msemmi fl-ewwel subparagrafu.
3. L-Istati Membri għandhom jistipulaw il-kwalifika minima rikjesta għall-intervent ipprovduta fil-paragrafu 2 jew fil-ħatra tal-persuna (“il-persuna kwalifikata”) jew il-professjoni fdata b'dawn l-operazzjonijiet.
4. L-korpi emittenti imsemmija fl-Artikolu 5(1)(a) u (b) jistgħu jitolbu li annimali ekwini li kienu identifikati permezz ta' metodu alternattiv ta' verifika tal-identità previsti fl-Artikolu 21 għandhom jiġu mmarkati bl-impjantazzjoni ta' transponder għall-fini tad-dħul jew tar-reġistrazzjoni tal-equidae fir-reġistru għaż-żwiemel tar-razza jew ir-reġistrazzjoni ta' żwiemel reġistrati għal skopijiet ta' kompetizzjoni.
5. Il-korpi emittenti msemmija fl-Artikolu 5(1) u l-awtorità kompetenti jistgħu jitolbu li l-annimali ekwini meqjusa li huma identifikati skont l-Artikoli 4(2) u 43(1), għandhom ikunu mmarkati bl-implantazzjoni ta' transponder għall-iskop ta' verifika tal-identità f'każijiet fejn:
(a)
it-transponders li kienu impjantati qabel u rreġistrati waqfu jaħdmu;
(b)
il-marka mirgħuta jew miksuba mniżżla bħala l-metodu alternattiv ta' verifika tal-identità skont l-Artikolu 21 ma tibqax adattata għal dak l-għan; jew
(c)
l-awtorità kompetenti tikkunsidra li huwa meħtieġ li tiżgura verifika tal-identità.
Artikolu 19
Ġestjoni ta' natura unika tal-kodiċi muri minn transponder
1. L-Istati Membri għandhom jistabbilixxu regoli, skont l-istandards imsemmija fil-punt (n)(i) tal-Artikolu 2, biex jiżguraw l-uniċità tal-kodiċi murija mit-transponders impjantati minn korpi emittenti imsemmija fl-Artikolu 5(1) meta joħrġu dokumenti ta' identifikazzjoni skont l-Artikolu 9.
2. Ir-regoli stipulati skont il-paragrafu 1 għandhom jiġu applikati mingħajr ma jikkompromettu s-sistema ta' identifikazzjoni stabbilita mill-entità tal-ħruġ fi Stat Membru ieħor li għamlet l-identifikazzjoni ta' annimal ekwin irreġistrat f'konformità ma' dan ir-Regolament.
Artikolu 20
Reġistrazzjoni tal-kodiċi tat-transponder fid-dokument ta' identifikazzjoni
1. Meta transponder jiġi impjantat skont l-Artikolu 18, l-entità tal-ħruġ għandha ddaħħal l-informazzjoni li ġejja fid-dokument ta' identifikazzjoni:
(a)
fil-punt 5 tal-Parti A tat-Taqsima I, mill-inqas 15-il ċifra tal-kodiċi trażmess mit-transponder u muri mill-qarrej wara l-impjantazzjoni; u fejn jixraq:
(i)
tikketta b'bar code li teħel waħidha, dment li l-paġna tiġi ssiġillata wara; jew
(ii)
verżjoni stampata tal-bar-code li jikkodifika mill-inqas dawk l-aħħar 15-il ċifra tal-kodiċi trażmessi mit-transponder;
(b)
fil-punt 12 jew 13, id-dijagramma fil-Parti B tat-Taqsima I, skont liema naħa jkun ġie impjantat it-transponder, il-post fejn it-transponder ġie impjantat fl-annimal ekwin u meta jinqara wara l-impjantazzjoni tiegħu;
(c)
fil-punt 19 tad-dijagramma fil-Parti B tat-Taqsima I, il-firma tal-veterinarju jew tal-persuna kwalifikata li jew wettqet l-identifikazzjoni billi mliet il-punt 3 tal-Parti A u d-dijagramma fil-Parti B tat-Taqsima I u qrat il-kodiċi tat-transponder wara l-implimentazzjoni tiegħu, jew tal-persuna li tirriproduċi din l-informazzjoni għall-għan li jinħareġ id-dokument ta' identifikazzjoni skont ir-regoli tal-korp emittenti.
2. B'deroga mill-paragrafu 1(a) ta' dan l-Artikolu, meta l-annimal ekwin jiġi mmarkat b'transponder li ġie impjantat qabel li ma jikkonformax mal-istandrds tal-ISO previsti fil-punt (n)(i) tal-Artikolu 2, l-isem tal-manifattur jew is-sistema tal-qari għandha tiddaħħal fil-punt 5 tal-Parti A tat-Taqsima I fid-dokument ta' identifikazzjoni.
Artikolu 21
Awtorizzazzjoni ta' metodi alternattivi ta' verifika tal-identità
1. B'mod ta' deroga mill-Artikolu 18(1), l-Istati Membri jistgħu jawtorizzaw metodi alternattivi adattati ta' verifika tal-identità ta' equidae mwielda fl-Unjoni, inklużi marki, li jissodisfaw ir-rekwiżiti tal-Artikolu 4(1)(b) u li jiżguraw li l-identità tal-annimal ewkin irreġistrat fid-dokument ta' identifikazzjoni tista' tiġi vverifikata.
2. L-Istati Membri għandhom jiżguraw li:
(a)
il-metodi alternattivi ta' verifika tal-identità tal-equidae ma jintużawx bħala l-uniku mezz ta' verifika tal-identità tal-maġġoranza tal-equidae identifikati b'mod konformi ma' dan ir-Regolament fit-territorju tagħhom;
(b)
il-marki viżibbli applikati lill-equidae għat-tgħammir u l-produzzjoni ma jistgħux jiġu konfużi ma' dawk riservati fit-territorju tagħhom għall-użu mill-korpi emittenti previsti fl-Artikolu 5(1)(a) dwar l-equidae reġistrati;
(c)
kull metodu alternattiv awtorizzat ta' verifika tal-identità jew kull kombinazzjoni ta' dawn il-metodi jwasslu mill-anqas l-istess garanziji bħat-transponder impjantat b'mod konformi mal-Artikolu 18;
(d)
l-informazzjoni dwar il-metodu alternattiv ta' verifika tal-identità applikat għal annimal ekwin wieħed tista' tiġi deskritta b'mod li tista' tiġi diġitalizzata u maħżuna b'mod li tista' titfittex f'bażi ta' dejta stabbilita b'mod konformi mal-Artikolu 38.
3. L-Istati Membri li beħsiebhom jagħmlu użu mid-deroga prevista fil-paragrafu 1 għandhom jagħmlu dan it-tagħrif fil-metodi alternattivi tal-awtorità tal-identità ta' verifika disponibbli għall-Kummissjoni, għall-Istati Membri l-oħra u għall-pubbliku fuq il-websajt imsemmija fl-Artikolu 6(1).
Artikolu 22
Obbligi ta' korpi emittenti u indokraturi li jużaw metodi alternattivi ta' verfika tal-identità
1. L-entità tal-ħruġ għandha tiżgura li ebda dokument ta' identifikazzjoni ma jinħareġ għal annimal ekwin, sakemm:
(a)
ma tkunx ġiet iċċekkjata l-applikazzjoni korretta tal-metodu alternattiv awtorizzat tal-verifika ta' identità msemmija fl-Artikolu 21;
(b)
il-metodu użat għal verifika tal-identità ma jiddaħħalx fil-punt 6 jew 7 tal-Parti A tat-Taqsima I, jew fejn applikabbli fit-Taqsima XI, tad-dokument ta' identifikazzjoni u ma jiġix irreġistrat fil-bażi ta' dejta b'mod konformi mal-Artikolu 38(1)(f).
2. Meta jintuża metodu alternattiv ta' verifika tal-identità, l-indokratur għandu jipprovdi l-mezz tal-aċċess għal dik l-informazzjoni ta' identifikazzjoni jew għandu, jekk ikun il-każ, iġarrab l-ispejjeż jew jaċċetta d-dewmien tal-verifika ta' identità tal-annimal ekwin.
KAPITOLU V
MOVIMENT U TRASPORT TAL-EQUIDAE
Artikolu 23
Moviment u trasport ta' equidae reġistrati għat-tgħammir u l-produzzjoni
1. Id-dokumenti ta' identifikazzjoni maħruġa għal equidae rreġistrati jew equidae għat-tgħammir u l-produzzjoni b'mod konformi mal-Artikolu 9(1), l-Artikolu 14, l-Artikolu 29, l-Artikolu 30 jew l-Artikolu 32 għandhom jakkumpanjaw dawk l-equidae li għalihom ikunu nħarġu f'kull ħin, inkluż, fejn meħtieġ mil-leġiżlazzjoni nazzjonali, matul it-trasport tal-karkassa tal-annimal ekwin għall-ipproċessar fi azjenda approvat skont il-punt (a) tal-Artikolu 24(1) tar-Regolament (KE) Nru 1069/2009 jew imsemmi fil-punt (a)(iii) tal-Kapitolu III tal-Anness III tar-Regolament (UE) Nru 142/2011.
2. B'deroga mill-paragrafu 1, id-dokument ta' identifikazzjoni ma għandux ikun hemm bżonn li jakkumpanja equidae reġistrati jew equidae għat-tgħammir u l-produzzjoni meta jkunu:
(a)
fl-istalla jew fil-mergħa, u d-dokument ta' identifikazzjoni jista' jiġi ppreżentat mingħajr dewmien mill-indokratur;
(b)
temporanjament mirkuba, misjuq, imwassla jew meħuda:
(i)
fil-viċinanza tal-azjenda fi ħdan Stat Membru sabiex id-dokument ta' identifikazzjoni jkun jista' jiġi ppreżenatat mingħajr dewmien; jew
(ii)
waqt it-transumanza ta' equidae lejn u lil hinn minn mergħa tas-sajf irreġistrata dejjem jekk id-dokumenti ta' identifikazzjoni jkunu jistgħu jiġu ppreżentati fl-azjenda tat-tluq;
(c)
ma jkunux miftuma u jakkumpanjaw lill-ommhom jew lill-omm adottiva;
(d)
ikunu qed jieħdu sehem f'taħriġ jew test ta' kompetizzjoni jew avveniment ekwestri li jirrikjedihom joħorġu temporanjament mill-post tat-taħriġ, tal-kompetizzjoni jew tal-avveniment;
(e)
ikunu mċaqilqa jew ittrasportati f'sitwazzjoni ta' emerġenza marbuta mal-annimali ekwini nfushom jew mal-azjenda fejn jiżammu.
Artikolu 24
Derogi ta' moviment jew trasport ta' equidae akkumpanjati minn dokument temporanju
1. Mal-applikazzjoni mill-indokratur jew fuq talba mill-awtorità kompetenti, il-korp emittenti għandu joħroġ dokument temporanju li juri mill-anqas l-informazzjoni provduta fl-Anness III, li tippermetti lill-equidae jiġu mċaqilqa jew ittrasportati fl-istess Stat Membru għal perjodu li ma jaqbiżx il-45 jum, filwaqt li d-dokument ta' identifikazzjoni huwa kkonsenjat lill-korp emittenti jew lill-awtorità kompetenti għall-iskop tal-aġġornament tad-dettalji ta' identifikazzjoni.
2. L-equidae, akkumpanjati minn dokument temporanju kif previst fil-paragrafu 1, ma għandux jiġi mċaqlaq lejn biċċerija għall-qatla għall-konsum mill-bniedem.
3. B'deroga mill-paragrafu 1, meta, matul il-perjodu ta' 45 ġurnata msemmi f'dak il-paragrafu, l-annimal ekwin għandu jiġi ttrasportat lejn Stat Membru ieħor jew minn ġo Stat Membru ieħor lejn pajjiż terz, huwa għandu, irrispettivament mill-istatus tar-reġistrazzjoni tiegħu, jiġi akkumpanjat, flimkien mad-dokument temporanju kif imsemmi fil-paragrafu 1 tal-Artikolu, b'ċertifikat tas-saħħa tal-annimal skont l-Anness III tad-Direttiva 2009/156/KE.
Artikolu 25
Deroga għall-movimenti bi “smart card”
1. B'deroga mill-Artikolu 23(1), l-awtorità kompetenti tista' tawtorizza l-moviment jew it-trasport ta' equidae rreġistrat jew equidae għat-tgħammir u l-produzzjoni fi ħdan l-istess Stat Membru li ma jkunux akkumpanjati bid-dokument ta' identifikazzjoni tagħhom, sakemm jiġu akkumpanjati bi smart card maħruġa mill-istess korp emittenti li jkun ħareġ id-dokument ta' identifikazzjoni tagħhom u li jkun fiha l-informazzjoni stipulata fl-Anness II.
2. L-Istati Membri, huma u jagħmlu użu mid-deroga pprovduta fil-paragrafu 1 ta' dan l-Artikolu, jistgħu jagħtu derogi lil xulxin li jkopru l-moviment jew it-trasport ta' equidae reġistrati jew equidae għat-tgħammir u l-produzzjoni fi ħdan it-territorji tagħhom stess.
Għandhom jinnotifikaw lill-Kummissjoni bl-intenzjoni tagħhom li jagħtu derogi bħal dawn.
Artikolu 26
Movimenti u trasport ta' equidae għall-qatla
1. Dan li ġej għandu jakkumpanja lill-equidae għall-qatla meta jkunu qed jiġu mċaqilqa jew ittrasportati lejn il-biċċerija:
(a)
id-dokument ta' identifikazzjoni maħruġ b'mod konformi mal-Artikolu 9(1) jew l-Artikolu 14; jew
(b)
id-dokument ta' identifikazzjoni duplikat maħruġ skont l-Artikolu 29 jew 30 li kien suġġett għad-deroga prevista fl-Artikolu 31.
2. B'deroga mill-paragrafu 1, l-awtorità kompetenti tista' tawtorizza l-equidae għall-qatla li għalihom ma jkun inħareġ l-ebda dokument ta' identifikazzjoni b'mod konformi mal-Artikolu 9(1), biex jiġi ttrasportat direttament mill-azjenda fejn twieled lejn il-biċċerija fl-istess Stat Membru bil-kundizzjoni li:
(a)
l-annimal equidae għall-qatla jkollu inqas minn 12-il xahar u jkollu stilel dentali viżibbli tal-incisors temporanji laterali;
(b)
ikun hemm traċċabilità mhux interrotta mill-azjenda tat-twelid sal-biċċerija;
(c)
matul it-trasport lejn il-biċċerija, l-equidae għall-qatla jkunu mmarkati individwalment skont l-Artikolu 18 jew 21;
(d)
il-konsenja tkun akkumpanjata mill-informazzjoni tal-katina alimentari skont it-Taqsima III tal-Anness II tar-Regolament (KE) Nru 853/2004 li għandha tinkludi referenza għall-immarkar individwali msemmi fil-punt (c) ta' dan il-paragrafu;
(e)
it-transponder jew kull identifikatur fiżiku applikat għall-annimali equidae skont l-Artikolu 21 għandu jiġi mħares minn użu qarrieqi frawdolenti, partikolarment mill-irkurpu, il-qerda jew ir-rimi tiegħu fil-post.
3. L-Artikolu 34(1)(b) u (c) ma għandux japplika fil-każ ta' moviment jew trasport tal-equidae għall-qatla skont il-paragrafu 2 ta' dan l-Artikolu.
KAPITOLU VI
ĠESTJONI, DUPLIKAZZJONI, SOSTITUZZJONI U SOSPENSJONI TAD-DOKUMENTI TA' IDENTIFIKAZZJONI
Artikolu 27
Obbligi ta' indokraturi dwar il-ġestjoni tad-dokumenti ta' identifikazzjoni biex jiżguraw il-kontinwità ta' identità matul il-ħajja tal-annimal ekwin
1. L-indokratur ta' annimal ekwin għandu jiżgura li d-dettalji tal-identifikazzjoni li ġejjin fid-dokument ta' identifikazzjoni jkunu f'kull ħin aġġornati u korretti:
(a)
l-istatus tal-annimal ekwin fir-rigward tal-eliġibilità tiegħu għall-qatla għall-konsum mill-bniedem;
(b)
il-kodiċi ta' transponder jew marka li tinqara ċar użata bħala metodu alternattiv ta' verifika tal-identità kif previst fl-Artikolu 21;
(c)
l-istatus jew bħala annimal ekwin irreġistrat jew annimal equidae għat-tgħammir u l-produzzjoni;
(d)
l-informazzjoni dwar is-sjieda, meta mitluba mil-leġiżlazzjoni ta' Stat Membru meta l-annimal ekwin jinżamm jew mill-korp emittenti msemmi fl-Artikolu 5(1).
2. Irrispettivament mill-korp emittenti li ħareġ id-dokument ta' identifikazzjoni skont l-Artikolu 9(1), 14, 29 jew 32, l-indokratur ta' annimal ekwin għandu jiżgura li d-dokument ta' identifikazzjoni huwa ppreżentat mill-korp emittenti msemmi fl- Artikolu 5(1) adattat għall-kategorija ta' annimal ekwin fl-Istat Membru fejn tkun tinsab l-azjenda tal-annimal ekwin sabiex jipprovdu dettalji ta' identifikazzjoni msemmija fl-Artikolu 38(1) fi żmien 30 jum minn:
(a)
ħruġ tad-dokument tal-identifikazzjoni b'mod konformi mal-Artikolu 9(1) minn entità emittenti barra l-Istat Membru fejn tinsab l-azjenda;
(b)
l-introduzzjoni tal-annimal ekwin fl-Istat Membru fejn tinsab l-azjenda minn Stat Membru ieħor, bl-eċċezzjoni ta'
(i)
equidae li jipparteċipaw f'kompetizzjonijiet, tlielaq, spettakli, taħriġ u tagħbija għal perjodu li ma jaqbiżx id-90 jum;
(ii)
żwiemel tal-għalla bbażati fl-Istat Membru għall-istaġun tat-tgħammir;
(iii)
debba li tinsab fl-Istat Membru għat-tgħammir għal perjodu li ma jaqbiżx id-90 jum;
(iv)
equidae akkomodati f'faċilità veterinarja għal raġunijiet mediċi;
(v)
equidae maħsuba għall-qatla fi żmien għaxart ijiem (10) mill-introduzzjoni tagħhom.
3. Meta jkun hemm il-bżonn għal aġġornament tad-dettalji ta' identifikazzjoni previsti fl-Artikolu 38(1) fid-dokument ta' identifikazzjoni, l-indokratur għandu jippreżenta d-dokument ta' identifikazzjoni fi żmien 30 jum mill-avveniment li affettwa d-dettalji tal-identifikazzjoni:
(a)
fil-każ ta' equidae reġistrati msemmija fil-punt (e)(i) tal-Artikolu 2, il-korp emittenti msemmi fl-Artikolu 5(1)(a) li
(i)
jew ħareġ id-dokument ta' identifikazzjoni għall-annimal ekwin irreġistrat ikkonċernat; jew
(ii)
huwa approvat skont id-Deċiżjoni 92/353/KEE fl-Istat Membru fejn tinsab l-azjenda tal-annimal ekwin u stabbilixxa reġistru għaż-żwiemel tar-razza li fih jista' jiddaħħal jew jiġi rreġistrat l-annimal ekwin skont id-Deċiżjoni 96/78/KE; jew
(b)
fil-każ ta' żwiemel irreġistrati msemmija fil-punt (e)(ii) tal-Artikolu 2, mal-korp emittenti msemmi fl-Artikolu 5(1)(b), b'mod konformi mar-regoli ta' dak il-korp emittenti li ħareġ id-dokument ta' identifikazzjoni għaż-żiemel irreġistrati kkonċernati; jew
(c)
mal-awtorità kompetenti jew kull korp emittenti maħtur b'mod konformi ma' dan ir-Regolament mill-awtorità kompetenti tal-Istat Membru fejn tkun tinsab l-azjenda tal-annimal ekwin.
Artikolu 28
Obbligi ta' korpi emittenti dwar il-ġestjoni tad-dokumenti ta' identifikazzjoni biex jiżguraw il-kontinwità ta' identità matul il-ħajja tal-annimal ekwin
Il-korp emittenti msemmi fl-Artikolu 27(3) għandu:
(a)
iwettaq l-aġġornamenti meħtieġa tad-dettalji tal-identifikazzjoni fid-dokument tal-identifikazzjoni;
(b)
idaħħalfil-Parti C tat-Taqsima I tad-dokument ta' identifikazzjoni l-informazzjoni li hemm bżonn dwar il-korp emittenti, li għandha tikkonsisti mill-inqas fin-numru kompatibbli mal-UELN tal-bażi ta' dejta, meta inizjalment ma jkunx ħareġ id-dokument ta' identifikazzjoni b'mod konformi mal-Artikolu 9(1);
(c)
jimla l-entrati fit-Taqsima IV tad-dokument ta' identifikazzjoni, meta l-bidla fis-sjieda hija meħtieġa mil-leġiżlazzjoni nazzjonali jew mir-regoli tal-korp emittenti;
(d)
jidħol jew jimla fil-bażi ta' dejta li stabbilixxa b'mod konformi mal-Artikolu 38 ir-rekords tad-dettalji tall-identifikazzjoni li jinsabu fid-dokument tal-identifikazzjoni ppreżentat;
(e)
jippreżenta l-informazzjoni fil-bażi ta' dejta ċentrali skont l-Artikolu 39.
Artikolu 29
Il-ħruġ ta' dokumenti ta' identifikazzjoni duplikati
1. Id-dokument ta' identifikazzjoni duplikat għandu jinħareġ mill-entità tal-ħruġ imsemmija fl-Artikolu 5(1) meta:
(a)
id-dokument ta' identifikazzjoni oriġinali jintilef u l-identità tal-annimal tista' tiġi stabbilita, speċjalment permezz tal-kodiċi trażmess mit-transponder jew bil-metodu alternattiv ta' verifika tal-identità skont l-Artikolu 21; jew
(b)
l-annimal ma ġiex identifikat fil-limiti ta' żmien stabbiliti fl-Artikolu 12, l-Artikolu 14 jew l-Artikolu 43(2), sakemm iċ-ċertifikat ta' kopertura jkun disponibbli u l-omm bijoloġika jew, f'każ ta' trasferiment ta' embrijoni, l-omm adottiva tiġi identifikata b'mod konformi ma' dan ir-Regolament; jew
(c)
l-awtorità kompetenti għandha prova li ċerti dettalji ta' identifikazzjoni fid-dokument ta' identifikazzjoni eżistenti ma jaqblux mal-annimal ekwin korrispondenti u d-dispożizzjonijiet fl-Artikolu 12(3)(a) ma jistgħux jiġu applikati.
2. Fil-każijiet deskritti fil-paragrafu 1, il-korp emittenti msemmi fl-Artikolu 5(1) fuq applikazzjoni mill-indokratur jew fuq talba tal-awtorità kompetenti, għandu:
(a)
jwaħħal mal-annimal, fejn meħtieġ, transponder skont l-Artikolu 18 jew metodu awtorizzat ta' verifika tal-identità b'mod konformi mal-Artikolu 21;
(b)
joħroġ dokument ta' identifikazzjoni duplikat immarkat b'mod ċar bħala (“dokument ta' identifikazzjoni duplikat”) b'referenza għan-numru permanenti uniku rreġistrat fil-bażi ta' dejta tal-korp emittenti li:
(i)
wettaq l-ewwel identifikazzjoni tal-annimal u ħareġ id-dokument ta' identifikazzjoni oriġinali mitluf; jew
(ii)
joħroġ id-dokument ta' identifikazzjoni duplikat għal annimal msemmi fil-paragrafu 1(b);
(c)
l-annimal ekwin għandu jiġi kklassifikat fil-Parti II tat-Taqsima II tad-dokument ta' identifikazzjoni duplikat bħala mhux maħsub għall-qatla għall-konsum mill-bniedem.
3. Id-dettalji tad-dokument ta' identifikazzjoni duplikat maħruġ b'mod konformi mal-paragrafu 2, għandhom jiddaħħlu b'referenza għan-numru permanenti uniku fil-bażi ta' dejta, kif previst fl-Artikolu 38, u mibgħut lill-bażi ta' dejta ċentrali b'mod konformi mal-Artikolu 39.
4. Meta nħareġ id-dokument ta' identifikazzjoni mitluf b'mod konformi mal-Artikolu 9(1) minn korp emittenti kif previst fl-Artikolu 5(1) li ma għadux eżistenti, id-dokument ta' identifikazzjoni duplikat għandu jinħareġ b'mod konformi mal-paragrafu 2 ta' dan l-Atrikolu minn korp emittenti kif previst fl-Artikolu 5(1) fl-Istat Membru fejn tinsab l-azjenda tal-annimal ewkin.
Artikolu 30
Il-ħruġ ta' dokumenti ta' identifikazzjoni duplikati għal equidae importati fl-Unjoni
B'deroga mill-Artikolu 29(2), meta d-dokument ta' identifikazzjoni oriġinali mitluf kien inħareġ minn korp emittenti msemmi fl-Artikolu 14(a) f'pajjiż terz, id-dokument ta' identifikazzjoni ġdid jista' jinħareġ minn dik l-entità tal-ħruġ fil-pajjiż terz, sakemm id-dokument ta' identifikazzjoni ġdid ikun:
(a)
mibgħut minn korp emittenti msemmi fl-Artikolu 14(a) lill-korp emittenti msemmi fl-Artikolu 29(2), meta huwa mmarkat bħala dokument ta' identifikazzjoni duplikat, l-annimal jiġi klassifikat b'mod konformi mal-Artikolu 29(2)(c) u l-informazzjoni tidħol fil-bażi ta' dejta skont l-Artikolu 29(3);
(b)
mgħoddi lill-indokratur, jew fejn speċifikament rikjest mil-liġi fl-Istat Membru fejn ikun jinsab l-annimal ekwin għand is-sid, mill-korp emittenti jew l-awtorità kompetenti fl-Istat Membru fejn tinsab l-azjenda tal-annimal ekwin.
Artikolu 31
Sospensjoni tal-istatus ta' equidae għall-qalta għall-komsum mill-bniedem
1. Permezz ta' deroga mill-Artikolu 29(2)(c) u l-Artikolu 30, u ħlief fil-każ deskritt fl-Artikolu 43(2), l-awtorità kompetenti tista' tiddeċiedi li tissospendi l-istatus tal-annimal ekwin bħala wieħed maħsub għall-qatla għall-konsum mill-bniedem għal perjodu ta' sitt xhur meta:
(a)
l-indokratur jista' jiġġustifika b'mod sodisfaċenti fi żmien 30 jum mid-data ddikjarata tat-telf tad-dokument ta' identifikazzjoni li l-istatus tal-annimal ekwin bħala wieħed maħsub għall-qatla għall-konsum mill-bniedem, ma ġiex kompromess minn xi trattament mediċinali;
(b)
l-applikazzjoni għall-identifikazzjoni sseħħ b'mod konformi mat-tieni inċiż tal-Artikolu 1(1) tad-Deċiżjoni 96/78/KE matul l-ewwel sena ta' ħajjithom iżda wara li jiskadi l-perjodu massimu permess kif previst fl-Artikolu 12(2) ta' dan ir-Regolament.
2. Fil-każ kif deskritt fil-paragrafu 1, l-awtorità kompetenti għandha ddaħħal id-data tal-bidu tal-perjodu ta' sospensjoni ta' sitt xhur fl-ewwel kolonna tal-Parti III tat-Taqsima II tad-dokument ta' identifikazzjoni duplikat, u timla t-tielet kolonna tiegħu.
Artikolu 32
Il-ħruġ ta' dokumenti ta' sostituzzjoni duplikati
1. Id-dokument ta' identifikazzjoni duplikat għandu jinħareġ mill-entità tal-ħruġ imsemmija fl-Artikolu 5(1) meta:
(a)
id-dokument oriġinali ta' identifikazzjoni jkunintilef, u:
(i)
l-identità tal-annimal ma tistax tiġi aċċertata;
(ii)
ma hemm l-ebda indikazzjoni jew evidenza li nħareġ dokument ta' identifikazzjoni għal dan l-annimal u li kienet ġiet maħruġa minn korp emittenti kif previst fl-Artikolu 5(1);
(b)
l-annimal ma ġiex identifikat fil-limiti ta' żmien stabbiliti fl-Artikolu 12(1) jew (2), l-Artikolu 14 jew l-Artikolu 43(2).
2. Fil-każijiet deskritti fil-paragrafu 1, il-korp emittenti kif imsemmi fl-Artikolu 5(1)(c) responsabbli għaż-żona fejn tinsab l-azjenda tal-annimal ekwin għandu fuq applikazzjoni mill-indokratur jew mat-talba tal-awtorità kompetenti:
(a)
jagħmel impjant tat-transponder fl-annimal b'mod konformi mal-Artikolu 18 jew japplika metodu alternattiv ta' verifika tal-identità b'mod konformi mal-Artikolu 21;
(b)
joħroġ dokument ta' identifikazzjoni sostitut immarkat b'mod ċar bħala (“dokument ta' identifikazzjoni sostitut”) b'referenza għal numru permanenti assenjat li jikkorrispondi mar-reġistru fil-bażi ta' dejta dwar il-ħruġ ta' dan id-dokument ta' identifikazzjoni;
(c)
l-annimal ekwin għandu jiġi kklassifikat fil-Parti II tat-Taqsima II tad-dokument ta' identifikazzjoni sostitut bħala mhux maħsub għall-qatla għall-konsum mill-bniedem.
3. Id-dettalji tad-dokument ta' identifikazzjoni sostitut maħruġ skont il-paragrafu 2 ta' dan l-Artikolu, għandhom jiddaħħlu b'referenza għan-numru permanenti uniku fil-bażi ta' dejta kif imsemmi fl-Artikolu 38 u mibgħuta lill-bażi ta' dejta ċentrali b'mod konformi mal-Artikolu 39.
Artikolu 33
Sospensjoni tal-validità għal għanijiet ta' moviment tad-dokument ta' identifikazzjoni
Il-veterinarju uffiċjali għandu jissospendi l-validità għal skopijiet ta' moviment tad-dokument ta' identifikazzjoni billi jagħmel annotazzjoni xierqa fit-Taqsima III tiegħu meta annimal ekwin jinżamm jew ikun ġej minn azjenda li:
(a)
tkun soġġetta għal ordni ta' projbizzjoni skont l-Artikolu 4(5) tad-Direttiva 2009/156/KE; jew
(b)
li jinsab fi Stat Membru li m'huwiex fi Stat Membru ħieles mill-marda Afrikana taż-żwiemel jien f'parti mit-teritorju tal-Istat Membru b'mod konformi mal-Artikolu 5(2) tad-Direttiva 2009/156/KE li hu nfettat mill-marda Afrikana taż-żwiemel.
KAPITOLU VII
IL-MEWT TA' EQUIDAE U EQUIDAE MAĦSUB GĦALL-QATLA GĦALL-KONSUM MILL-BNIEDEM U R-REKORDS MEDIĊINALI
Artikolu 34
Obbligi tal-veteranju uffiċjali u l-awtorità kompetenti fil-każ ta' qatla jew mewt ta' equidae
1. Mal-qatla jew il-mewt tal-annimal ekwin, għandhom jittieħdu l-miżuri li ġejjin:
(a)
it-transponder għandu jiġi mħares minn użu frodulenti sussegwenti, partikolarment mill-irkupru, qerda jew rimi tiegħu fil-post;
(b)
id-dokument ta' identifikazzjoni għandu jiġi invalidat għallinqas billi jiġi ttimbrat “invalidu” fuq il-paġni kollha jew issir toqba ta' dijametru xieraq ta' mhux inqas minn toqba standard ta' punċer, fil-paġni kollha;
(c)
b'referenza għan-numru permanenti tal-annimal ekwin jew:
(i)
id-dokument ta' identifikazzjoni għandu jinqered taħt superviżjoni uffiċjali fil-biċċerija fejn l-annimal inqatel u għandha tiġi kkomunikata dikjarazzjoni lill-korp emittenti, b'mod dirett jew permezz tal-punt ta' kuntatt kif previst fl-Artikolu 36(2), fejn jiġi informat dwar id-data tal-qatla tal-annimal f'biċċerija u fid-data ta' meta jinqered id-dokument ta' identifikazzjoni; jew
(ii)
id-dokument ta' identifikazzjoni invalidat għandu jingħata lura lill-korp emittenti indikat jew fil-punt 11 ta' Parti A tat-Taqsima I tad-dokument ta' identifikazzjoni jew fil-Parti C ta' dik it-Taqsima, aġġornati b'mod konformi mal-Artikolu 28(b) jew direttament jew permezz tal-punt ta' kuntatt imsemmi fl-Artikolu 36(2), flimkien ma' informazzjoni dwar id-data li fiha l-annimal inqatel f'biċċerija jew inqatel minħabba raġunijiet ta' kontroll ta' mard.
2. Il-miżuri pprovduti fil-paragrafu 1 għandhom isiru minn jew taħt is-superviżjoni ta':
(a)
il-veterinarju uffiċjali:
(i)
fil-każ ta' qatla f'biċċerija jew qatla għal skopijiet ta' kontroll ta' mard, b'mod konformi mat-tieni subparagrafu tal-Artikolu 4(4)(a) tad-Direttiva 2009/156/KE; jew
(ii)
wara l-qatla f'biċċerija, skont l-Artikolu 7(3) tad-Direttiva 2009/156/KE; jew
(b)
l-awtorità kompetenti kif definit fl-Artikolu 3(10) tar-Regolament (KE) Nru 1069/2009, fil-każ tar-rimi jew l-ipproċessar ta' karkassa, li kienet akkumpanjata mid-dokument tal-identifikazzjoni skont il-leġiżlazzjoni nazzjonali msemmija fl-Artikolu 23(1) ta' dan ir-Regolament, fi:
(i)
azjenda approvat b'mod konformi mal-punt (a) tal-Artikolu 24(1) tar-Regolament (KE) Nru 1069/2009; jew
(ii)
impjant ta' inċinerazzjoni ta' kapaċità baxxa kif imsemmi fil-punt (a)(iii) tal-Kapitolu III tal-Anness III tar-Regolament (UE) Nru 142/2011.
3. Fejn, kif rikjest fil-paragrafu 1(a) ta' dan l-Artikolu, it-transponder ma jkunx jista' jiġi rkuprat mill-ġisem tal-annimal ekwin maqtul għall-konsum mill-bniedem, il-veterinarju uffiċjali għandu jiddikjara li l-laħam jew parti mil-laħam li fih it-transponder mhuwiex tajjeb għall-konsum mill-bniedem skont il-Kapitolu V(1)(n) tat-Taqsima II tal-Anness I tar-Regolament (KE) Nru 854/2004.
Artikolu 35
Obbligu tal-indokratur u l-korp emittenti f'każ ta' mewt jew telf tal-annimal ekwin
1. Fil-każijiet kollha ta' mewt jew telf, inkluż serq, tal-annimal ekwin mhux imsemmi fl-Artikolu 34, l-indokratur għandu jirritorna d-dokument ta' identifikazzjoni lill-korp emittenti adattat indikat fil-Parti A tat-Taqsima I jew aġġornat b'mod konformi mal-Artikolu 28(b) fil-Parti C tat-Taqsima I tad-dokument ta' identifikazzjoni fi żmien 30 jum mill-mewt jew mit-telf tal-annimal ekwin.
2. Il-korp emittenti li rċieva l-informazzjoni dwar il-mewt jew it-telf ta' annimal ekwin skont l-Artikolu 34 jew il-paragrafu 1 ta' dan l-Artikolu, għandu jaġixxi skont il-punti (d) u (e) tal-Artikolu 28.
Artikolu 36
Obbligi tal-Istati Membri biex jiżguraw il-fluss ta' informazzjoni wara l-mewt ta' annimal ekwin
1. L-Istati Membri għandhom jimplimentaw proċeduri biex jirritornaw id-dokumenti ta' identifikazzjoni invalidi lill-korp emittenti kif previst fl-Artikolu 34(1)(c)(ii).
2. L-Istati Membri għandhom jipprovdu punt ta' kuntatt biex jirċievu d-dikjarazzjoni kif previst fl-Artikolu 34(1)(c)(i) jew id-dokumenti ta' identifikazzjoni msemmija fl-Artikolu 34(1)(c)(ii) għal distribuzzjoni ulterjuri lill-korpi emittenti rispettivi fit-territorju tagħhom.
Dak il-punt ta' kuntatt jista' jkun entità ta' kollegament imsemmija fl-Artikolu 35 tar-Regolament (KE) Nru 882/2004.
3. Meta applikabbli b'mod konformi mal-paragrafu 2, id-dettalji dwar il-punt ta' kuntatt, li jistgħu jiġu inkorporati fil-bażi ta' dejta ċentrali previsti fl-Artikolu 39, għandhom jiġu disponibbli għall-Istati Membri l-oħra u l-pubbliku fuq il-websajt imsemmija fl-Artikolu 6(1).
Artikolu 37
L-equidae maħsuba għall-qatla għall-konsum mill-bniedem u r-rekord mediċinali
1. L-annimal ekwin għandu jitqies bħala maħsub għall-qatla għall-konsum mill-bniedem ħlief fejn jiġi, b'mod konformi mar-Regolament, iddikjarat b'mod irriversibbli li mhux maħsub hekk fil-Parti II tat-Taqsima II tad-dokument ta' identifikazzjoni permezz:
(a)
tal-firma tas-sid bid-diskrezzjoni tiegħu, approvat mill-korp emittenti; jew
(b)
tal-firem tal-indokratur u tal-veterinarju responsabbli li jaġixxi b'mod konformi mal-Artikolu 10(2) tad-Direttiva 2001/82/KE; jew
(c)
tal-entrata magħmula mill-korp emittenti, mal-ħruġ ta' dokument ta' identifikazzjoni duplikat b'mod konformi mal-Artikolu 29 jew 30 jew ta' dokument ta' identifikazzjoni sostitut skont l-Artikolu 32.
2. Qabel kull trattament b'mod konformi mal-Artikolu 10(2) tad-Direttiva 2001/82/KE jew għal kull trattament bl-użu ta' prodott mediċinali awtorizzat skont l-Artikolu 6(3) ta' dik id-Direttiva, il-veterinarju responsabbli kif imsemmi fl-Artikolu 10(1) tad-Direttiva 2001/82/KE għandu jaċċerta l-istatus tal-annimal ekwin bħala:
(a)
maħsub għall-qatla għall-konsum mill-bniedem, li għandu jkun il-każ normali; jew
(b)
mhux maħsub għall-qatla għall-konsum mill-bniedem kif stabbilit fil-Parti II tat-Taqsima II tad-dokument ta' identifikazzjoni.
3. Meta t-trattament imsemmi fil-paragrafu 2 ta' dan l-Artikolu ma jkunx permess għal annimal ekwin maħsub għall-qatla għall-konsum mill-bniedem, il-veterinarju responsabbli kif imsemmi fl-Artikolu 10(1) tad-Direttiva 2001/82/KE għandu jiżgura li, skont id-deroga prevista fl-Artikolu 10(2) tad-Direttiva 2001/82/KE, l-annimal ekwin ikkonċernat jiġi ddikjarat b'mod irriversibbli bħala mhux maħsub għall-qatla għall-konsum mill-bniedem billi:
(a)
jimla u jiffirma l-Parti II tat-Taqsima II tad-dokument ta' identifikazzjoni; u
(b)
jivvalida l-Parti III tat-Taqsima II tad-dokument ta' identifikazzjoni b'mod konformi mal-istruzzjonijiet kif previst fil-Parti III tat-Taqsima II.
4. Wara li ttieħdu l-miżuri previsti fil-paragrafu 3, l-indokratur tal-annimal ekwin għandu jippreżenta d-dokument tal-identifikazzjoni ma' korp emittenti fl-Istat Membru fejn tinsab l-azjenda tal-annimal ekwin, jew jipprovdi l-informazzjoni elettronika fejn jiġi stabbilit dan l-aċċess għall-bażi ta' dejta, f'perjodu massimu ta' 14-il jum mid-data tal-iffirmar fil-Parti II tat-Taqsima II tad-dokument ta' identifikazzjoni.
5. B'deroga mill-paragrafu 4, l-Istat Membru jista' jadotta miżuri biex jiżgura li l-veterinarju responsabbli jinnotifika l-miżuri mwettqa skont il-paragrafu 3 fi żmien 14-il jum mid-data tal-iffirmar fil-Parti II tat-Taqsima II tad-dokument ta' identifikazzjoni:
(a)
jew direttament lill-korp emittenti msemmi fil-paragrafu 4 u jipprovdi l-informazzjoni li hemm bżonn għall-korp emittenti biex jaġġorna l-bażi tad-dejta b'mod konformi mal-Artikolu 39; jew
(b)
direttament fil-bażi ta' dejta ċentrali mwaqqfa skont l-Artikolu 39, fejn huwa żgurat li l-informazzjoni tiġi inkorporata fil-bażi tad-dejta stabbilita b'mod konformi mal-Artikolu 38 mill-korp emittenti kif previst fil-paragrafu 4.
6. Meta annimal ekwin għandu jiġi ttrattat skont il-kundizzjonijiet imsemmija fl-Artikolu 10(3) tad-Direttiva 2001/82/KE, il-veterinarju responsabbli għandu jdaħħal fil-Parti III tat-Taqsima II tad-dokument ta' identifikazzjoni id-dettalji rekwiżiti tal-prodott mediċinali li fih sustanzi essenzjali jew li jġibu benefiċċju kliniku miżjud għat-trattament tal-equidae elenkati fir-Regolament (KE) Nru 1950/2006.
Il-veterinarju responsabbli għandu jdaħħal id-data tal-aħħar amministrazzjoni, kif preskritta, ta' dak il-prodott mediċinali u għandu, huwa u jaġixxi skont l-Artikolu 11(4) tad-Direttiva 2001/82/KE, jinforma lill-indokratur bid-data ta' meta jkun se jiskadi l-perjodu ta' rtirar stabbilit skont l-Artikolu 10(3) ta' dik id-Direttiva.
KAPITOLU VIII
REKORDS U PENALI
Artikolu 38
Bażi ta' dejta
1. Meta jinħareġ id-dokument ta' identifikazzjoni, jew waqt ir-reġistrazzjoni ta' dokumenti ta' identifikazzjoni li nħarġu preċedentement, l-entità tal-ħruġ għandha żżomm rekord ta' għallinqas l-informazzjoni li ġejja dwar l-annimal ekwin fil-bażi ta' dejta tagħha:
(a)
in-numru permanenti uniku;
(b)
l-ispeċi;
(c)
is-sess;
(d)
il-kulur;
(e)
id-data (jj/xx/ssss) tat-twelid kif iddikjarata mill-kustodju msemmi fil-punt (i);
(f)
jekk ikun il-każ, għallinqas l-aħħar 15-il ċifra tal-kodiċi trażmess mit-transponder, jew il-kodiċi trażmess minn apparat għall-identifikazzjoni tal-frekwenza tar-radju mhux konformi mal-istandard tal-ISO 11784 flimkien ma' informazzjoni dwar is-sistema tal-qari meħtieġa, jew il-metodu alternattiv ta' identità ta' verifika prevista b'mod konformi mal-Artikolu 21;
(g)
il-pajjiż tat-twelid kif iddikjarat mill-kustodju msemmi fil-punt (i);
(h)
id-data tal-ħruġ u kull modifika tad-dokument ta' identifikazzjoni;
(i)
l-isem u l-indirizz tal-indokratur li ressaq l-applikazzjoni kif prevista fl-Artikolu 11(1), 15(1), 29(2) jew 32(2) jew, meta applikabbli, ippreżentat id-dokument ta' identifikazzjoni kif previst fl-Artikolu 27(3);
(j)
l-istatus ta' equidae rreġistrati jew equidae għat-tgħammir u l-produzzjoni;
(k)
l-isem tal-annimal (jiġifieri, l-isem tat-twelid u fejn applikabbli, l-isem kummerċjali), kif iddikjarat mill-kustodju kif previst fil-punt (i);
(l)
l-istatus magħruf tal-annimal bħala wieħed mhux maħsub għall-qatla għall-konsum mill-bniedem;
(m)
in-numru tas-serje, fejn dan in-numru tas-serje huwa applikat għad-dokument ta' identifikazzjoni kif previst fl-Artikolu 9(1) u (3), u kull informazzjoni dwar dokumenti ta' identifikazzjoni ġodda, duplikati jew sostituti maħruġa b'mod konformi mal-Artikolu 12(3), l-Artikolu 29, l-Artikolu 30 jew l-Artikolu 32;
(n)
il-pajjiż fejn tinsab l-azjenda tal-annimal ekwin kif iddikjarat mill-indokratur imsemmi fil-punt (i);
(o)
id-data notifikata ta' mewt jew telf tal-annimal kif iddikjarat mill-kustodju msemmi fil-punt (i) jew id-data tal-qatla.
2. L-entità tal-ħruġ għandha żżomm l-informazzjoni msemmija fil-paragrafu 1 ta' dan l-Artikolu fir-rekords fil-bażi ta' dejta tagħha għal perjodu ta' mill-inqas 35 sena jew perjodu ta' mill-inqas sentejn mid-data tal-komunikazzjoni mill-mewt tal-annimal ekwin b'mod konformi mal-Artikolu 34.
3. Mhux aktar tard minn 15-il jum mid-data ta' reġistrazzjoni tal-informazzjoni msemmija fil-paragrafu 1 ta' dan l-Artikolu, il-korp emittenti msemmi f'dak il-paragrafu għandu jikkomunika l-informazzjoni msemmija fil-punti (a) sa (j) u (l) sa (o) tiegħu lill-bażi ta' dejta ċentrali stabbilita skont l-Artikolu 39 fl-Istat Membru:
(a)
fejn il-korp emittenti jiġi approvat, rikonoxxut jew stabbilit jew għandu l-kwartieri ġenerali tiegħu skont l-Artikolu 5(1);
(b)
fejn l-annimal ekwin ġie mwieled.
Artikolu 39
It-twaqqif tal-bażi ta' dejta ċentrali
1. L-Istati Membri għandhom jistabbilixxu bażi ta' dejta ċentrali għall-finijiet ta' dan ir-Regolament.
2. B'deroga mill-paragrafu 1, il-bażi ta' dejta ċentrali ma għandhiex tkun meħtieġa f'dawk l-Istati Membri li jkollhom bażi ta' dejta unika għal equidae reġistrati u bażi ta' dejta unika għall-equidae għat-tagħmmir u għall-produzzjoni, sakemm:
(a)
iż-żewġ bażijiet ta' dejta jistgħu jikkomunikaw b'mod effettiv ma' xulxin u jistgħu jikkooperaw ma' bażijiet ta' dejta ċentrali skont l-Artikolu 40 biex jaġġornaw id-dettalji ta' identifikazzjoni għall-equidae li jbiddlu l-istatus tagħhom bħala jew equidae reġistrati jew equidae għat-tgħammir u l-produzzjoni;
(b)
l-awtorità kompetenti għandha aċċess dirett għal kull waħda minn dawn il-bażijiet ta' dejta.
3. L-Istati Membri għandhom jagħmlu l-isem, l-indirizz u d-dettalji ta' kuntatt tal-bażijiet ta' dejta ċentrali tagħhom disponibbli għall-Istati Membri l-oħra u għall-pubbliku fuq il-websajt prevista fl-Artikolu 6(1).
Artikolu 40
L-operazzjoni u l-kooperazzjoni ta' bażijiet ta' dejta ċentrali
1. Kull Stat Membru għandu jiżgura li l-korpi emittenti msemmija fl-Artikolu 5(1) jinkorporaw l-informazzjoni msemmija fil-punt (e) tal-Artikolu 28, u l-Artikolu 38(1) marbuta ma' equidae identifikati fit-territorju tiegħu f'bażi ta' dejta ċentrali jew li l-bażijiet ta' dejta tal-korpi emittenti fit-territorju tiegħu jkunu f'netwerk ma' dik il-bażi ta' dejta ċentrali.
2. L-Istati Membri għandhom jikkooperaw fit-tħaddim tal-bażijiet tad-dejta ċentrali tagħhom skont id-Direttiva 89/608/KEE u għandhom jiżguraw li:
(a)
b'mod konformi mal-Artikolu 28 ta' dan ir-Regolament, il-bażi ta' dejta ċentrali tikkomunika b'referenza għan-numru permanenti uniku, kull modifika tad-dettalji ta' identifikazzjoni msemmija fl-Artikolu 38(1) fil-bażi ta' dejta ċentrali tal-Istat Membru fejn inħareġ id-dokument ta' identifikazzjoni;
(b)
l-awtoritajiet kompetenti ta' Stati Membri oħra jingħataw aċċess mingħajr ħlas għal minimu ta' informazzjoni li tinsab fil-bażi tad-dejta ċentrali biex jistaqsu jekk il-kodiċi ta' transponder, numru permanenti uniku jew numru ta' passaport, ġewx irreġistrati hemmhekk.
Artikolu 41
Pieni
L-Istati Membri għandhom jistabbilixxu r-regoli dwar il-pieni applikabbli għall-ksur tad-dispożizzjonijiet ta' dan ir-Regolament u jieħdu l-miżuri kollha li hemm bżonn biex jiżguraw li dawn jiġu implimentati. Il-penali pprovduti jistgħu jkunu effettivi, proporzjonati u dissważivi. L-Istati Membri għandhom jinnotifikaw dawk id-dispożizzjonijiet lill-Kummissjoni sal-1 ta' Jannar 2016 u jinnotifikawha mingħajr dewmien bl-emendi sussegwenti li jaffettwawhom.
KAPITOLU IX
DISPOŻIZZJONIJIET TRANŻITORJI U FINALI
Artikolu 42
Revoka
Ir-Regolament (KE) Nru 504/2008 huwa mħassar b'effett mill-1 ta' Jannar 2016.
Ir-referenzi għar-Regolament revokat għandhom jinftiehmu bħala referenzi għal dan ir-Regolament.
Artikolu 43
Dispożizzjonijiet tranżitorji
1. Permezz ta' deroga mill-Artikolu 4(2), dawn l-equidae għandhom jitqiesu li huma identifikati b'mod konformi ma' dan ir-Regolament:
(a)
equidae li twieldu sa mhux aktar tard mit-30 ta' Ġunju 2009, u ġew identifikati sa dik id-data skont id-Deċiżjoni 93/623/KEE jew 2000/68/KE, dment li d-dokumenti ta' identifikazzjoni maħruġin għall-equidae:
(i)
ġew irreġistrati skont l-Artikolu 21(1) tar-Regolament (KE) Nru 504/2008 sa mhux aktar tard mill-31 ta' Diċembru 2009; kif ukoll
(ii)
jinkludu Taqsima li tikkorrispondi għat-Taqsima IX tal-mudell tad-dokument ta' identifikazzjoni stipulat fl-Anness tad-Deċiżjoni 93/623/KE, u l-Parti III-A tad-dokument ta' identifikazzjoni hija lesta fejn l-informazzjoni hija mniżżla fil-Parti III-B tiegħu;
(b)
l-equidae li twieldu sa mhux aktar tard mit-30 ta' Ġunju 2009, iżda mhux identifikati b'dik id-data skont id-Deċiżjoni 93/623/KEE jew 2000/68/KE, dment li jiġu identifikati skont ir-Regolament (KE) Nru 504/2008 sa mhux aktar tard mill-31 ta' Diċembru 2009;
(c)
equidae identifikati skont ir-Regolament (KE) Nru 504/2008 sal-31 ta' Diċembru 2015.
2. L-equidae li twieldu fl-Unjoni jew li ġew importati fl-Unjoni minn pajjiż terz wara t-30 ta' Ġunju 2009 u li mhumiex identifikati skont ir-Regolament (KE) Nru 504/2008 sal-31 ta' Diċembru 2015 għandhom jiġu identifikati skont l-Artikolu 29 jew 32 ta' dan ir-Regolament, skont l-informazzjoni dwar l-identità tagħhom disponibbli, u għandhom jiġu kklassifikati fil-Parti II tat-Taqsima II tad-dokument ta' identifikazzzjoni duplikat bħala mhux maħsub għall-qatla għall-konsum mill-bniedem.
3. Permezz ta' deroga mill-Artikolu 13(2), l-Istati Membri li jkunu taw derogi skont l-Artikolu 7 tar-Regolament (KE) Nru 504/2008 qabel l-1 ta' Jannar 2016 u nnotifikaw lill-Kummissjoni qabel dik id-data, ma għandhomx bżonn jerġgħu jinnotifikaw lill-Kummissjoni dwarhom.
4. L-Istati Membri li ma stabbilixxewx bażi ta' dejta ċentrali kif previst fl-Artikolu 39, għandhom jistabbilixxu bażi ta' dejta ċentrali skont l-Artikolu 39 u jiżguraw li tkun operazzjonali b'mod konformi mal-Artikolu 40 sa mhux aktar tard mit-30 ta' Ġunju 2016.
Artikolu 44
Id-dħul fis-seħħ
Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Tapplika mill-1 ta' Jannar 2016. Madankollu, l-Artikolu 39 japplika mill-1 ta' Lulju 2016 f'dawk l-Istati Membri li ma stabbilixxewx bażi ta' dejta ċentrali operattiva sal-1 ta' Jannar 2016.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, is-17 ta' Frar 2015.

Labels: 8
3
6